Жиддий сиёсий синов олдинда | O'zLiDeP\nЖиддий сиёсий синов олдинда\nАйни кунларда сиёсий партиялар олдида турган энг долзарб вазифа сайловларга пухта тайёргарлик кўришдир. Бу борада O‘zLiDeP Андижон вилоят Кенгаши томонидан олиб борилаётган кенг қамровли тарғибот-ташвиқот тадбирлари алоҳида аҳамият касб этмоқда. Партия ҳудудий ташкилоти ўтказган ўқув-семинарларда сайловга тайёргарлик, сиёсий куч тузилмалари ходимлари билим ва кўникмаларини ошириш масалаларига алоҳида эътибор қаратилди.\nДастлаб партия фаолларидан танлаб олинган иштирокчиларнинг сиёсий билимлари тест синовидан ўтказилди. Мавзуга оид мотивацион видеороликлар, слайдлар, амалий машғулотлар, инновацион ўйинлар орқали илғор тажрибалар оммалаштирилди.\n– Ўқув-семинарнинг сайлов арафасида ташкил этилгани айни муддао бўлди, – дейди партия Қўрғонтепа туман Кенгаши тарғибот гуруҳи аъзоси Яҳёбек Тўйчиев. – Эътиборлиси, семинарда ўтилаётган мавзулар жуда долзарб бўлиб, тингловчиларга ноанъанавий тарзда етказиляпти. Машғулотлар давомида одамлар орасида тарғибот олиб боришнинг замонавий услублари, сайлов қонунчилигига доир билимларимизни кенгайтирдик. Сайловолди ташвиқотлари жараёнига инновацион ёндашиш кераклигини англадик. Тарғибот ишларида йўл қўйилиши мумкин бўлган хатоларни бартараф этиш борасида тавсиялар берилди.\nСеминарда номзодлар билан ишлаш, партия туман кенгашлари қошидаги сайловолди штаблари фаолиятини мувофиқлаштириш, сайлов участкалари ишини ташкил қилиш, моддий-техник воситалардан самарали фойдаланиш масалаларига эътибор қаратилмоқда.


Samsung'дан туб бурилиш: компания ўзининг беш йиллик анъанасини бузмоқчи - Terabayt.Uz\nSamsung янги Galaxy S22 серияси смартфонларини Exynos 2200 чипи билан жиҳозлайди. Жанубий Кореядан олинган хабарларга кўра, компания ўз анъаналарини бузиши мумкин. Яьни Samsung АҚШ ҳамда Хитой учун чиқариладиган смартфонларни Exynos чипи билан жиҳозлайди.\nИкки мамлакатдаги Verizon ҳамда China Telecom компаниялари Samsung билан Exynos чипларининг янги турини сотиб олиш бўйича музокараларни бошлади. Шунга қарамай, уларнинг ички рақобатчилари Qualcomm томонидан ишлаб чиқарилган чипларни қўллаб-қувватламоқдалар.\nЎҚИНГ: Samsung Galaxy S22'лар эртароқ тақдим қилиниши мумкин\nБеш йилдан бери Samsung АҚШ ҳамда Хитой учун чиқарилган S сериясидаги смартфонларни Snapdragon чипи, халқаро бозор учун ишлаб чиқарилган смартфонларини эса Exynos билан жиҳозлаб келмоқда.\nЛекин, афтидан, Verizon ҳамда China Telecom компаниялари энг сўнги Exynos чипи билан жиҳозланган S моделидаги смартфонларни сотиб олишни режалаштиришмоқда.\nМаълумотларга кўра, Европа бозори учун ишлаб чиқариладиган Galaxy S22 смартфонлари одатдагидек Exynos чипига эга бўлади, аммо Ҳиндистон бозори учун смартфонларга Snapdragon чипи ўрнатилади.\nМанбанинг яна бир қизиқ тафсилоти шундаки, бу ҳолат Сувон шаҳрида жойлашган Samsung штаб-квартирасида бир неча муаммоларни келтириб чиқарди. IM (IT ва мобил алоқа) бўлими Exynos 2200 чипининг паст рентабеллиги туфайли яримўтказгичлар ишлаб чиқарувчи гуруҳдан унинг нархини пасайтиришни сўради. Аввалроқ ушбу бўлим Qualcomm билан арзонроқ нархдаги чипларни сотиб олиш борасида музокаралар олиб бораётган эди.\nЎҚИНГ: Samsung Galaxy S22 серияси смартфонларининг камера имкониятлари, дисплей ўлчамлари ҳамда аккумулятор сиғими қанча бўлиши маълум бўлди\n#Exynos #Samsung #Android смартфон #Samsung Galaxy S22 #Exynos 2200


Н.Назарбоевнинг жамоатчиликка маъқул бўлмаган қадами\nҚозоғистон президенти Нурсултон Назарбоевнинг мамлакатдаги ҳукмрон “Нур Отан” халқ демократик партияси раислигини қабул қилгани жамоатчилик ўртасида кучли баҳс-мунозара уйғотди.\n“Нур Отан” қурултойида маъруза қилган Н.Назарбоев конституция унга давлат раҳбари бўлиш билан бир вақтда сиёсий партия раислигини бажаришига ҳам изн беришини, халқаро майдонда мавжуд бу амалиёт Қозоғистонда ҳам қўлланишини билдирди.\n“Конституция кафили сифатида мен бўлажак парламент сайловининг холис ва адолатли ўтиши учун ҳаракат қиламан. Сайловда раҳбарлигимдаги “Нур Отан” партияси камида 40 фоиз овоз олади. Чунки халққа ўз сўзида турадиган партиялар керак”, - деди Н.Назарбоев.\nМаҳаллий “Зона.кз” ахборот агентлиги эса Н.Назарбоевнинг ҳукмрон партияни бошқариши конституция талабларига зидлиги, бундан буён “Нур Отан”ни халқ-демократик эмас, балки ҳукумат-президент партияси, деб аташ тўғри бўлиши ҳақида ёзди.\nАммо Қозоғистон Конституциявий кенгаши раиси ўринбосари Бахит Нурмуханов Н.Назарбоев сиёсий партияга раислик қилишга ҳақли эканини билдирди.\n“Илгари конституцияда президентнинг сиёсий партиялардаги фаолияти маън этилган эди. Аммо жорий йилнинг 21 май куни конституцияга киритилган ўзгаришлар бунга изн беради. Шунинг учун Н.Назарбоев қонунни бузаётгани йўқ. Мен президент “Нур Отан” партиясига раис бўлгани жамоатчилик томонидан салбий қарши олинганидан ҳайронман. Ахир бу амалиёт халқаро миқёсда кенг қўлланилади. Буюк Британия собиқ бош вазири Тони Блэр ҳам бир неча йил давомида Лейбористлар партияси етакчиси эди”, - деди Б.Нурмуханов.\nМустақил журналист Сергей Дуванов Қозоғистон президентининг ҳукмрон “Нур Отан” партиясига раислик қилиши мамлакат бошқарув тизимининг бир киши ва атрофидагилари қўлига ўтиши йўлида ташланган қадам эканини айтмоқда.\n“Нур Отан” партияси собиқ КПССнинг муқобили бўлади. Қозоғистонда сиёсий ислоҳотлар ўтказилишидан асосий мақсад ҳам диктатор раҳбарлигида ягона ҳукмрон партиянинг парламентни бошқариши бўлган. Бу вазиятнинг аҳмоқоналиги шундаки, президент нафақат партияни, балки мамлакат ва парламентни ҳам бошқаради. Бу дегани Қозоғистонда ҳукумат монополизацияси нафақат сақланиб қолмоқда, балки бир неча бор кучайтирилмоқда ҳам”, - дейди С.Дуванов.\nМухолифатдаги Социал-демократик партия етакчиси Жармахон Туёқбой партияга раислик қилиши Н.Назарбоевнинг объективлигини йўқотганидан дарак эканини таъкидлади.\n“Президентнинг партияга раислик қилиши ҳақида конституцияга киритилган ўзгартириш унинг авваллари мавжуд бўлган формал объективлигини ҳам йўқотганини англатади. Н.Назарбоев арбитр сифатида холислигини сақлаб қолиши даркор эди. Ҳукумат сайловнинг адолатли ва холис ўтишини таъминлаш ўрнига ўзи ҳам сиёсий ўйиннинг навбатдаги субъектига айланмоқда. Н.Назарбоевнинг “Нур Отан”га раҳбарлик қилиши эса бу сафарги парламент сайлови ҳам адолатсиз ўтишидан дарак бермоқда”, - деди Жармахон Туёқбой.


Суриянинг Палмира шаҳри яқинидаги Россиянинг ёлланма жангарилари, 2017 йил. [ИШИД овловчилари/Twitter]\nЛивия ва Тоғли Қорабоғ каби уруш ҳудудларига жойлаштирилган суриялик жангариларни эксплуатация қилаётган россиялик ёлловчилар уларни маошдан маҳрум қилган, натижада кўпчилик ёшлар жон сақлаш учун ўғирлик, жинсий қуллик учун одам ўғирлаб сотиш каби жиноятларни содир этишга мажбур бўлган, дейилади ўтган ҳафта чоп этилган ҳисоботда.\n2019 йилнинг охиридан бери Россия ўн йилдан бери давом этаётган Сурия урушида бевосита ёки билвосита жангари сифатида минглаб эркакларни ёллаган, деб хабар беради AFP.\nСурия адолат ва ҳисобдорлик маркази (SJAC) «Сурияликлар ҳақиқат ва адолат тарафдори» ташкилоти билан биргаликда бу жангариларнинг эксплуатациявий ёлланиши билан боғлиқ ҳолатларини ўрганиб чиқиб, 27 май куни ўз ҳисоботини эълон қилган.\n«Вагнер гуруҳи» каби соядаги Россиянинг ҳарбий ўйинчилари Сурия армиясининг собиқ аскарлари ва иттифоқдош жангари гуруҳлар аъзоларини ёллаган.\nРоссия тарафидан ёлланиб, жангарига айланган суриялик ёшлар бир йилдан ошибдики, Москва ҳимоясидаги ливиялик фельдмаршал Халифа Ҳафтарни қўллаб-қувватлаш учун Ливияда бўлиб турибди.\nУларнинг айримлари ўтган йили Тоғли Қорабоғ баҳсли минтақасида жанг қилганлар.\n«Сурияликларнинг хорижда ёлланма жангчи сифатида иштирок этиши мамлакат ичидаги криминал қуролли гуруҳларнинг бойиши ва кучайишига хизмат қилмоқда», дейди SJAC ижрочи директори Муҳаммад ал-Абдуллоҳ.\n«Халқаро ҳамжамият бу ишга алоқадор томонларни жавобгарликка тортиши ва нима сабабдан аксар сурияликлар учун жангариликка ёлланиш ягона тирикчилик манбаи бўлиб қолаётганини ўрганиши керак», дейди STJ ижрочи директори Бассам ал-Аҳмад.\nМаошсиз қолганлар ва алданганлар\nҲисоботда Ливия ёки Тоғли Қорабоққа юборилганларнинг қанчасида бу масалада танлов деярли бўлмагани ва ёлловчилар ваъда қилган пулнинг кичик қисминигина олгани айтилади.\nКузатувчилар Ливия ва Тоғли Қорабоғда ўлдирилган суриялик жангариларнинг яқинларига бадал пули тўланмагани билан боғлиқ ҳолатларни ҳам аниқлаган.\nҲисоботга кўра, Суриядаги Россия ҳарбий кучлари, айниқса Хомс ва Дайр Аз-зор вилоятларида жангарилар ёллашда вилоятдаги воситачилар ва қабила бошлиқлари ёрдамига муҳтож.\nБу шахслар Россия томонидан тузилган Сурия армияси бўлинмаси – 5-корпус номидан ўз ҳудудларида жангчилар ёллаш шартномаларини реклама қилиб, Россия кучларига янги аъзолар рўйхатларини таклиф қилганлар, деб хабар берган шу бўлинма капитани.\nЁлланувчиларнинг мутахассислигига қараб, жароҳат олиш ёки ўлим ҳолатида бадал тўламаслик шарти билан уларга бир ойга 1000 дан 2000 АҚШ долларигача маош таклиф қилинган, дейилади ҳисоботда.\nЖангарилар пулни бевосита ёки комиссия тўланувчи воситачи орқали олишган.\nҲисоботда айтилишича, Тоғли Қорабоғ билан боғлиқ ҳолатда, ёлланган жангарилар Суриянинг Латакия вилоятида жойлашган Россия назоратидаги Хмеймим авиабазасига олиб борилган, у ердан эса самолётда баҳсли ҳудудга олиб кетилган.\n5-корпус капитанининг жойларда тергов олиб борганларга айтишича, Ливияда жанг қилиши кутилган ёлланма аскарлар Тоғли Қорабоққа олиб кетилган, «улар жараён ҳақида тўлиқ хабардор қилинмаган» ва вазифалари кескин ўзгарганидан бехабар қолишган.\nРоссияликлар Тоғли Қорабоққа олиб кетган суриялик жангариларнинг вазифаси ҳамон ноаниқлигича қолмоқда, дейилади ҳисоботда.\nАйрим жангчилар ҳарбий ва транспорт иншоотларни қўриқлаши керак бўлган.\nБаъзи ёлланма аскарлар Ливияда жангарилик қилгани инобатга олинса, Кремл Тоғли Қорабоғда уларга жанговар вазифа юклашни режалаган бўлиши мумкин, дейилади ҳисоботда.\nТоғли Қорабоғдаги жангларда ҳалок бўлган сурияликлар оилаларининг гувоҳликлари бу фаразни тасдиқлайди.\nSJAC ижрочи директори ал-Абдуллоҳнинг айтишича, маоши тўланмаган жангариларни хориждаги жанговар ҳаракатлар ҳудудида олиб борилаётган махфий операциядан сақлаш жиноят учун восита бўлган.\n«Маошларнинг камайгани ўзини қонундан устун деб биладиган жангариларни янада кўпроқ жиноий ҳаракатларга ундади», деди у AFPга.\nСуриялик ёлланма аскарлар Ливияда ўғирликка тушиш, жинсий қуллик учун одам ўғирлаб сотиш каби жиноятларни содир этганлар, дейди ал-Абдуллоҳ.\nЖангариларни ёллаш Сурияда қолган аёллар ва болаларга ҳам салбий таъсир кўрсатди, дейилади хабарда.\nАсосий боқувчиси ёлланма жангариликка ўтиб кетган оилаларнинг аксарияти «ўз уйларида янада каттароқ ижтимоий-иқтисодий беқарорликка» дуч келганлар.\nЁлловчилар Тоғли Қорабоғда жанг қилаётган сурияликларнинг оилаларини ҳам чалғитган. Кўп оилалар уларнинг қариндошлари Ливияда эмас, балки Қорабоғда жанг қилаётганини эшитиб, ҳайрон қолишган.\nҲисоботда Россия «Сурияда жанговар ҳаракатлар олиб бориш мақсадида қуролли гуруҳлар ёки шахсларни бевосита ёки билвосита молиялаштиришни ва уларни ёллашни тўхтатишга» чақирилган.\nРоссияга хос иккиюзламачилик\nСўнгги ҳисобот Россиянинг Суриядаги иккиюзламачилигини тасдиқлаган.\nСуриялик ёшлар учун мўлжалланган иш эълонлари ижтимоий тармоқларда «Дўстларимиз билан шартнома асосида ишлаш» ёки «Россиялик дўстлар билан ишлаш имконияти» каби сарлавҳалар билан жойлаштирилади, деган эди сувайдалик фаоллардан бири Низор Бу Али апрел ойида.\nУнинг сўзларига кўра, лавозим номи ва иш шартлари эълон қилинмайди, фақат айрим талаблар – масалан, ёш, саломатлик ҳолати ва керакли ҳужжатларга ишора қилинади, холос.\nУлар орасида ҳатто Ливияда катта маошли «қўриқлаш» ишлари ҳақидаги айрим эълонлар ҳам бор, деди у.\nБу Алининг айтишича, бир қатор суриялик ёшлар, жумладан унинг қариндошларидан бири ҳам ишсизлик ва молиявий танглик сабаб катта маош ваъда қилинган эълон орқали Ливияда ишга ёлланган.\n«Улар реклама берувчи тараф билан боғландилар ва уларга керакли ҳужжатлар билан Хмеймим базасига бориш кераклиги айтилди, у ерда тезкор тиббий кўрикдан ўтдилар», деди у.\n«Улар уч ойлик янгиланувчи меҳнат шартномаларини имзолашган, уларда нефт объектларини қўриқлаш, сирларни ошкор қилмаслик ва суратга олмаслик кераклиги таъкидланган», дейди у.\nАммо улар Ливияга етиб боришлари билан «ҳолат ваъда қилинганидан умуман бошқача эканлигини кўришган ва жанговар операцияларда иштирок этишга мажбур бўлишган.»\nБу орада суриялик фаоллар Москвани «хусусий қўриқлаш компаниялари» ёрдамида тикланишга муҳтож ёки нефт ва тоғ-кон саноати салоҳиятига эга ҳудудларда ҳарбий назоратни қўлга киритишга уринаётганликда айблаганлар.\nБу пудратчилар ҳозир ва келгусидаги ҳар қандай тиклаш ишларида ўз мавқеларини мустаҳкамлаш учун Сурия режими ва Эрон Ислом инқилоб посбонлари корпуси (ИИПК) билан боғлиқ бўлган рақиб қуролли гуруҳларни бу минтақалардан сиқиб чиқарган.\nРоссия ҳар доим ухлатиб кетади


23:16 / 26.11.2016\nЭрон мудофаа вазири Ҳусайн Деҳқон Россия ҳарбий-коинот кучлари Хамадан вилоятидаги базадан фойдаланишлари мумкинлигини айтди. Бу ҳақда Tasnim News хабар бермоқда. Теҳрон Россия билан Суриянинг қонуний ҳукуматини қўллаб-қувватлашга имкон берадиган ҳамкорликка тайёр.\nҲозирча Россия ҳарбийлари томонидан Деҳқон баёнотига муносабат билдирилмади.\nРоссия ҳарбий-коинот кучлари бу базадан жорий йилнинг августида фойдаланган, бироқ уни томонлар орасида вужудга келган "баъзи тушунмовчиликлар" сабабли тарк этганди.\n"Коммерсантъ" нашридаги манбанинг тушунтиришича, келишмовчиликлар Москва Эрон базасини тўлақонли ҳарбий объект сифатида қўллашни мўлжаллагани ва у ерда ҳарбий курол жойлаштиришни режалаштиргани сабабли вужудга келган. Бироқ Теҳронни бу вариант қониқтирмаган. Ўшанда Деҳқон россиялик ҳарбийларни "маълум даражада ўзини катта тутишда ва ножентлменча хатти-ҳаракатда" айблаганди.\nРоссия Хамадандаги базада Сурияда террорчилар позицияларига қарши ҳужумларда иштирок этувчи Ту-22М3 стратегик бомбардимончилари ва Су-34 кўп мақсадли самолётларини жойлаштирмоқчи бўлган.\nРоссия Эрон ҳарбий база Ҳамадан


Россия Давлат Думасининг еттинчи чақириғи биринчи мажлисини ўтказади\nДавлат Думасининг еттинчи чақириғи бугун биринчи пленар йиғилишини ўтказади. Уни 86-яшар кекса депутат, Россия Коммунистик Партияси фракцияси вакили Жорес Алферов очиб беради. Россия Президенти Владимир Путиннинг нутқ сўзлаши кутилмоқда.\nМажлис ташкилий масалаларга бағишланади. Янги Давлат Думаси раиси этиб "Единая Россия" вакили, президент маъмурияти бошлиғининг биринчи ўринбосари Вячеслав Володин бўлиши карак. Уни бу лавозимга президент Путиннинг ўзи тавсия қилган. У кўпчилик овоз билан сайланяпти ("Единая Россия" янги Давлат Думасида 343 мандатга эга). Бугуннинг ўзида депутатлар партиялараро консультациялар даврида келишилган вице-спикерлар, қўмиталар раҳбарлари ва уларнинг ўринбосарлари борасида овоз беришади.\nЯнги Давлат Думаси олдида турган энг муҳим масалардан бири бу бюджетни шакллантиришдир. Лекин, тобора оғирлашиб бораётган халқаро вазиятни ҳисобга олган холда депутатлар яқин кунлар ичида биринчи навбатда Россия авиация гуруҳини Сурияга жойлаштириш борасидаги келишувни ратификация қилиш ва АҚШ билан плутонийдан фойдаланиш келишувини тўхтатиш масалаларини кўриб чиқишади.\nЯнги Давлат Думасига "Единая Россия"дан ташқари КПРФ, ЛДПР ва "Справедливая Россия", ҳамда бир мандатли округларда ютиб чиққан "Гражданская платформа" ва "Родина" партияси вакиллари ҳам ўтган.


Журнал "Экономический Вестник Узбекистана" » (O´zbek) Sug‘urta — bolalar nigohida\nГлавная | Новости | (O´zbek) Sug‘urta — bolalar nigohida\n(O´zbek) Sug‘urta — bolalar nigohida\nПойтахтимиздаги Ёшлар ижод саройида «Суғурта – болалар нигоҳида» расмлар кўрик-танлови якунларига бағишланган матбуот анжумани ҳамда танлов ғолибларини тақдирлаш маросими бўлиб ўтди.\nТадбирда истиқлол йилларида мамлакатимизда иқтисодий барқарорликни таъминлаш, аҳолининг барча қатламларини ижтимоий ҳимоя қилишга қаратилган кенг кўламли ислоҳотлар амалга оширилгани таъкидланди. Бу жараёнда бугунги кунда жадал ривожланиб бораётган суғурта хизматлари соҳаси муҳим ўрин тутади. Шу боис ёш авлодда суғурта маданиятини шакллантириш, уларга суғурта афзалликларини кенг тушунтириш долзарб аҳамият касб этмоқда.\n«Кафолат» давлат акциядорлик суғурта компанияси Тошкент шаҳар бўлими томонидан «Камолот» ёшлар ижтимоий ҳаракати Тошкент шаҳар кенгаши билан ҳамкорликда ўтказилган «Суғурта – болалар нигоҳида» расмлар кўрик-танлови бу борада ёшларга яқиндан ёрдам беради.\nШу йилнинг январь ойида бошланган кўрик-танлов давомида «Камолот» фаоллари малакали мутахассислар билан биргаликда мактаб ўқувчилари учун интерфаол ўқув-семинарлари, давра суҳбатлари, семинар-тренинглар ташкил қилди. «Суғурта – болалар нигоҳида» расмлар танлови ўтказилди. Ижодий ишлар «Суғурта – менинг тасаввуримда», «Суғурта билан келажак сари» номинациялари бўйича баҳоланди.\n– Лойиҳада қатнашиш давомида суғурта ҳақида ўз билимимни бойитдим, мамлакатимиздаги суғурта хизмат турлари билан танишдим, – дейди Шайхонтоҳур туманидаги 20-мактабнинг тўққизинчи синф ўқувчиси Раҳима Турғунова. – Мен чизган расм танлов номинацияларидан бирида иккинчи ўринга муносиб кўрилди.\nТанлов ғолиблари диплом ва қимматбаҳо совғалар билан тақдирланди.


Қандай қилиб Windows'ни кераксиз маълумотлардан тозалаш мумкин: 5 бепул восита » Энг сўнгги тезкор хабарлар - PRESS24.UZ\nPRESS24.UZ » Барчаси » Технология » Қандай қилиб Windows'ни кераксиз маълумотлардан тозалаш мумкин: 5 бепул восита\n25-06-2019, 12:22 57\nКераксиз файл ва иловаларни икки карра ўчириб ташланг.\nКомпьютер хотирасида бир қанча фойдасиз иловалар йиғилиб қолса, қаттиқ диск чиқинди файлларга қулоғигача ботиб кетади, ишлаш тезлиги сезиларли даражада пасайиб, чиқинди уюмини эслатади. Яхшиямки, тизимни худди янгидек ҳолатга келтирувчи бир нечта бепул дастурлар мавжуд. Уларнинг ҳар бири Windows 7 ёки ундан юқори версияларда ишлай олади.\n1. Дискни тозалаш буйруғи\nЭътиборимизни қаратишимиз керак бўлган биринчи илова тизимнинг стандарт дастури - «Очистка диска»дир. Уни Windows қидирув хизматига «Очистка» деб ёзиш орқали топинг, ўзингизга керакли бўлимни танланг ва «ОК» тугмасини босинг.\nДастур сканерлашни тугатганидан сўнг, сизга айнан қайси файллардан халос бўлиш мумкинлигини кўрсатади. Улар орасида Google Chrome браузерининг кэши, корзинадаги файллар ёки дастурларнинг вақтинчалик маълумотлари бўлиши мумкин.\n«Очистить системные файлы» тугмасидан фойдаланишингиз ҳам мумкин. Дастур бошқалардан фарқли равишда, операцион тизимнинг файллар журнали ва Windows'нинг олдинги версиясидан қолган қолдиқлар сизнинг қанча миқдорда қадрли гигабайтларингизни банд қилаётганини аниқлаб беради.\nНималарни ўчириши кераклигини белгилаб чиқиб, «ОК»ни босасиз, кейин эса «Удалить файлы» тугмасини.\n2. The PC Decrapifier дастури\nУшбу илова биринчи навбатда янги компьютер сотиб олган ва унда фойдасиз қурилмалар ўрнатилмаганини текшириб кўрмоқчи бўлганларга асқотади. Лекин агар сиз ҳануз буни синаб кўрмаган бўлсангиз, дастур сиз учун ҳам керакли ҳисобланади.\nИловани ўрнатиш шарт эмас: шунчаки уни ишга туширинг ва тизимни анализ қилинг. У топилган дастурларни 3 тоифага бўлиб беради: ўчиришга тавсия қилинганлар, сўроқ остидагилар ва бошқалар.\nСизга бошқа фойдаланувчиларнинг қанча фоизи ушбу дастурларни ишлатиши ва ўчириб юборишига доир статистика ҳам тақдим этилади. Компьютерингиз хотирасидан тозаламоқчи бўлганларингизни белгиланг ва чап пастки қисмда жойлашган Remove Selected кўк тугмасини босинг.\nҚўшимча ускуналар панели ва реклама дастурлари операцион тизимни мутлақо яроқсиз ҳолатга олиб келиши мумкин. Одатда бундай дастурий таъминотлар компьютерга бошқа иловаларни ўрнатиш орқали келиб тушади. Malwarebytes инструменти орқали бундай дастурларни осон топиш мумкин. Уни компьютерга ўрнатиб қўйиш шарт эмас ва Windows'ни кераксиз чиқиндилардан самарали халос этади. Асосийси шу дастурнинг ўзидаги реклама эълонларига диққатингизни қаратиб чалғиб кетманг.\nНавбатдаги дастур видео-ўйин ишқибозлари учун ишлаб чиқилган. Steam, Origin, Uplay, Battle.net ва GOG ўйинларининг кэши сиз уларни ўчириб юборсангиз ҳам қаттиқ дискни банд қилади. Steam Cleaner дастури ўчирилиши керак бўлган инструментнинг қандай номланишидан қатъи назар, ўз ишининг уддасидан чиқади.\nКорзинани кўздан кечириш учун барча дастурларни ёпиш ва иш столига қайтиш ноқулайлик туғдиради. Албатта бу вазифани Delete ёки Shift + Delete тугмалари орқали уддалаш мумкин, лекин қўл остингизда митти сават бўлиши янада қулай.\nБу кичик дастур тизим қаторида махсус белги билан жой олади. У орқали сиз корзинани тезкор очишингиз ва тозалашингиз мумкин.скачать dle 12.0\nChrome’да узоқ кутилган функция ишга тушди, уни...\nMicrosoft компанияси Windows 7 нинг «ўлими»...\nChrome хавфли экан, Google уни тезда...


Ангренда ичимлик суви тармоқлари таъмири учун ажратилган маблағнинг ярим млрд. сўмдан кўпроғи ўмарилган — Бош прокуратура - xabar.uz\nАнгренда ичимлик суви тармоқлари таъмири учун...\nАнгренда ичимлик суви тармоқлари таъмири учун ажратилган маблағнинг ярим млрд. сўмдан кўпроғи ўмарилган — Бош прокуратура\n17.08.2020 16:50 0 1673\nАнгренда ярим млрд. сўмдан ортиқ бюджет маблағлари талон-тарож қилингани фош этилди. Бу ҳақда «Xabar.uz»га Бош прокуратура матбуот хизмати маълум қилди.\nУнга кўра, маҳкама ҳузуридаги Департаментнинг Ангрен шаҳар бўлими томонидан ўтказилган терговга қадар текширувда «S.A.» МЧЖ томонидан шаҳардаги 2 та кўчага ичимлик сув тармоқларининг реконструкцияси жараёнида ҳақиқатда бажарилмаган ишларни қўшиб ёзиш орқали 579,6 млн. сўмлик бюджет маблағлари «туя қилингани» аниқланган.\nҲолат юзасидан жиноят иши қўзғатилган. Айни пайтда жамият собиқ раҳбари Р.И. тергов қилинмоқда. Мазкур жиноят иши фигуранти битта эмаслиги эҳтимоли катта.\nБош прокуратура ичимлик суви Ангрен маблағ


Ksilomer – Aseptica\nПрепаратнинг савдо номи: Ксиломер\nФаол модда: ксилометазолин гидрохлориди – 0,5 мг.\nЁрдамчи моддалар: денгиз тузи, калий дигидрофосфат, тозаланган сув – 1,0 мл гача.\nФаол модда: ксилометазолин гидрохлориди –1,0 мг\nТаърифи: Тиниқ, рангсиз ёки сарғишрок суюқлик.\nФармакотерапевтик гуруҳи: махаллий қўллаш учун қон томирларини торайтирувчи восита.\nКсилометазолин альфа-адреномиметик таъсирга эга маҳаллий томирларни торайтирувчи воситалар (деконгестантлар) гуруҳига мансуб, бурун шиллиқ қаватларидаги қон томирларини торайишиини чақиради,ва шу билан бирга бурун – халқум бўшлиғининг шиллиқ қаватининг шиши ва гиперемиясини бартараф қилади. Ринитларда бурун орқали нафас олишни енгиллаштиради. Терапевтик концентрацияларда шиллиқ қаватини таъсирламайди, гиперемияни чақирмайди. Препаратнинг таъсири бир неча минутдан кейин бошланади ва 10-12 соат давом этади.\nЎткир ринит ( шу жумладан, ўткир респиратор касалликлар фонидаги ва аллергик ринит), поллиноз, синусит, евстахиит, ўрта отитда ( бурун-халқум шишини камайтириш учун) қўлланилади.\nБурун бўшлиғидаги диагностик муолажалар учун беморни тайёрлаш учун қўлланилади.\nБурун ичига буюрилади.\nКатталар ва 6 ёшдан ошган болалар учун 0,1% ли эритма: харбир бурун йўлига 1 томчидан (пуркашдан) буюрилади (зарурати бўлганда такрорлаш мумкин), кунига 3 мартадан ортиқ қўллаш мумкин эмас.\nМахаллий реакциялар: тез-тез ва /ёки узоқ вақт қўлланганида–бурун ҳалқум шиллиқ қаватини таъсирланиши ва/ёки қуриши , ачишиш, парестезиялар, аксириш, гиперсекреция; бурун шиллик қаватини шиши.\nТизимли реакциялар: қусиш, бош огриғи, юрак урушини хис қилиш, артериал босимни ошиши, уйқусизлик, кўришни бузилиши; депрессия (юқори дозаларда узоқ вақт қўллаганда).\nПрепаратни компонентларига юқори сезувчанлик, артериал гипертензия, тахикардия, яққол атеросклероз, глаукома, атрофик ринит, тиреотоксикоз, мия пардаларидаги (жарроҳлик аралашувлари (анамнездаги), ҳомиладорлик, 2 ёшгача бўлган болалар (0,05% ли препарат эритмаси учун), 6 ёшгача бўлган болалар (0,1% ли препарат эритмаси учун) қўллаш мумкин эмас\nЭхтиётлик билан: қандли диабет, стенокардиянинг III-IV функционал синфида эхтиёткорлик билан қўлланилади.\nХомиладорлик ва лактация даврида препаратни фақат она учун фойда ва хомила ва болага бўлган хавф нисбати синчиклаб бахолангандан кейин, эхтиёткорлик билан, тавсия этилган дозани оширишга йўл қуймасдан қўллаш керак.\nТавсия қилинганидан юқори дозаларда қабул қилиш транспорт воситаларини бошқариш ва диққатни юқори жамлаш ва психомотор реакция тезлигини талаб қилувчи бошқа потенциал хавфли фаолият турлари билан шуғулланиш қобилиятига таъсир қилиши мумкин, бу эхтиёткорликка риоя қилишни талаб этади.\nКўриниши: ножўя таъсирларини кучайиши.\nДаволаниши: симптоматик даво ўтказилиши.\nНазал спрей 0,05% ва 0,1% 10 мл, 15 мл ва 20 мл дан препарат тюбик томчилагичларда ёки пластмасса флаконда, пуркагич учлик билан таъминланган ва полиэтилен химоя қалпоқчалари тюбикларда.\n1 та флакондан қўллаш бўйича йўриқномаси билан бирга картон қутида.


Молия вазирига халқаро рейтинглар бўйича ўринбосар тайинланди – Газета.uz\nМолия вазирига халқаро рейтинглар бўйича ўринбосар тайинланди\nМолия вазирлигида халқаро рейтинглар ва индекслар билан ишлаш бошқармаси ташкил этилмоқда. Вазирнинг ушбу йўналишга масъул ўринбосари тайинланди.\n8 март 2019, 14:32 Сиёсат\nЎзбекистон президенти Шавкат Мирзиёев 7 мартда мамлакатнинг халқаро рейтинглар ва индекслардаги ўрнини яхшилашга йўналтирилган навбатдаги ҳужжатни имзолади.\nМамлакат раҳбари фармони билан Устувор халқаро рейтинг ва индекслар билан ишлашни мувофиқлаштириш бўйича комиссия ташкил этилди. Молия вазирлиги тузилмасидаги янги — халқаро рейтинглар ва индекслар билан ишлаш бошқармаси унинг ишчи органи этиб белгиланди.\nВазирлик тузилмасига халқаро рейтинг ва индекслар билан ишлаш бўйича масъул бўлган Ўзбекистон молия вазири ўринбосари лавозими киритилди. Молия вазирлиги матбуот хизмати маълумотларига кўра, президент қарори билан мазкур лавозимга куздан буён вазир маслаҳатчиси ва Суверен давлат, корпоратив (банк) қарз мажбуриятлари ва давлат қарзи бошқармаси бошлиғи лавозимида фаолият кўрсатиб келаётган Одилбек Исоқов тайинланди.\nКомиссия бир ойда камида бир марта йиғилиш ўтказиб, мутасадди вазирлик ва идоралар томонидан мақсадли кўрсаткичларга эришиш учун устувор йўналишларни белгилаб беради ва амалга оширилаётган ишларни мувофиқлаштириб боради.\nФевраль охирида президент Ўзбекистоннинг халқаро рейтинглар ва индекслардаги ўрнини ошириш бўйича чора-тадбирлар тўғрисидаги қарорни имзолаган эди. Ҳужжат билан Ўзбекистоннинг халқаро рейтинглардаги ўрнини мониторинг қилиш ва баҳолаш миллий тизимини яратиш белгиланди. Мавжуд муаммоларни аниқлаш ва миллий индексларни ишлаб чиқиш билан шуғулланувчи турли тадқиқот институтларига алоҳида рейтинглар бириктирилди.


Fergana.uz - ИЧКИ ИШЛАР ВАЗИРИ ЎРИНБОСАРИ ҲАМДА ВИЛОЯТ ҲОКИМИНИНГ ТЎРТ НАФАР ЎРИНБОСАРИ ФУРҚАТ ТУМАНИДА ОММАВИЙ САЙЁР ҚАБУЛ ЎТКАЗДИЛАР amCharts examples\nИЧКИ ИШЛАР ВАЗИРИ ЎРИНБОСАРИ ҲАМДА ВИЛОЯТ ҲОКИМИНИНГ ТЎРТ НАФАР ЎРИНБОСАРИ ФУРҚАТ ТУМАНИДА ОММАВИЙ САЙЁР ҚАБУЛ ЎТКАЗДИЛАР\n2022-01-09 18:49:58 47\nБугун Фурқат тумани Чиркай маҳалла фуқаролар йиғинида Ички ишлар вазири ўринбосари - Жамоат хавфсизлиги департаменти бошлиғи Бекмурод Абдуллаев, вилоят ҳокимининг биринчи ўринбосари Авазбек Ўринбоев, вилоят ҳокимининг ўринбосарлари Файзулло Қосимов, Хуршиджон Аҳмедов, Баҳодир Холиқовлар иштирокида оммавий сайёр қабул ташкил этилди. Қабулда вилоятдаги бошқарма ва ташкилотлар раҳбарлари иштирок этишди.\n2022 йил – “Инсон қадрини улуғлаш ва фаол маҳалла йили”да туман марказидаги Чиркай МФЙда ўтган қабулда Қўқон шаҳри, Фурқат, Бешариқ, Данғара ва Ўзбекистон туманларидан келган фуқароларнинг турли масалалардаги 200 дан зиёд мурожаатлари кўриб чиқилди.\nМурожаатларнинг катта қисми қабул чоғида ижобий ҳал этилди. Айрим фуқароларнинг мурожаатлари масъул идораларга ўрганиб чиқиш ва белгиланган муддатларда ҳал этиш учун топширилди ва ижроси назоратга олинди. Қонуний жиҳатдан қаноатлантириш имконияти мавжуд бўлмаган мурожаатлар бўйича ҳам тегишли тушунтиришлар берилди.\nШунингдек, 27 нафар фуқаро тикув машинаси, 17 нафар фуқаро пишириқ печи, 25 нафар фуқаро ногиронлик аравачаси, эшитиш мосламаси, ҳасса, қўлтиқтаёқ каби реабилитация воситалари билан таъминландилар. “Ҳар бир оила – тадбиркор” дастури доирасида 33 нафар фуқароларга кредит ажратиладиган бўлди.\nШу куни аҳоли учун арзонлаштирилган савдо ярмаркаси ҳам ташкил этилиб, гўшт, тухум, картошка, сабзи, пиёз, ўсимлик ва пахта ёғи каби хўжалик учун муҳим турдаги озиқ-овқат маҳсулотлари арзон нархларда аҳолига етказиб берилди.


Оилабузарнинг мусулмонлиги гумон\nЭри бор аёлга совчи бўлиш мутлақо ҳаром, оғир гуноҳдир. Баъзилар «Бу шундоқ ҳам тушунарли-ку, ким ҳам эри бор аёлга совчи бўларди?» дейиши мумкин. Лекин шундай кимсалар борки, туппа-тузук яшаб турган эр-хотинни бир-бирига қайраб, эрини хотинига, хотинни эрига ёмон кўрсатиб, уларнинг гулдек оиласини бузиш пайида юради. Бировнинг аёлига эришиш учун унга яхши гапиравериб, совға-саломлар беравериб, охири эридан айнитиши, эрингдан ажрасанг, сенга уйланаман деб, уйланиб олаётган номардлар ҳам озмунча эмас экан.\nПайғамбаримиз соллаллоҳу алайҳи васаллам: «Бир аёлни эрига қарши қайраб, эрига муносабатини бузган ёки қулни ўз хожасига қарши қайраган одам биздан эмас», деганлар. Бир ривоятда «Хотинни эрига қайраган одам» дейилган (Имом Абу Довуд ривояти).\nАйтайлик, бир одам туппа-тузук яшаб турган оиланинг ўртасига тушиб, эр-хотиннинг орасини бузади, охири иш талоққа бориб етади, кейин у ўша аёлга уйланади. Яна ўзича: «Мен зино қилмадим. Талоғини олди, иддасини ўтирди. Шундан кейин мен уни никоҳимга олдим» дейди. Тўғри, зино қилмагандир, лекин зинодан баттар ишни қилди, оилани бузди. Пайғамбар алайҳиссалом ундай одамни «Биздан эмас» деганлар. Демак, икки кишини, айниқса, эр-хотинни бир-бирига гижгижлаган одам мусулмонлардан эмас экан. Бунинг маъноси иймондан чиқишдир. Бу зинодан ҳам оғирроқ гуноҳ бўлади. Шунинг учун биринчи навбатда эри бор аёлга совчи қўйиш мутлақо ҳаром дейилган.\nДругие материалы в этой категории: « Тонг вақти киргач бомдоднинг суннатидан бошқа бирор нафл намоз ўқиш мумкинми?\tРасулуллоҳ соллаллоҳу алайҳи васаллам Рамазонга қандай тайёргарлик кўрганлар? »


"Бобилнинг энг бой одами" » Бой бўлишни истаганлар учун\nbiznestrener.uz » Ёш тадбиркорлар » "Бобилнинг энг бой одами"\nВақти: 4-01-2013, 15:59\nҚадимий Бобилда бир вақтлари Арқад исмли жуда бадавлат одам яшаб ўтган бўлиб, унинг бойлиги тилларда достон бўлган. У саҳийлиги билан ҳам машҳур бўлиб, жуда катта хайрия ишлари билан шуғулланган. У оила бошлиғи сифатида ҳам жуда саховатли инсон эди. Ҳамиша тўкин-сочинликда яшаган... Шунга қарамасдан, йилдан- йилга унинг даромадлари сарф-харажатларидан кўра анча юқори бўлган.\nУнинг ёшликдан бирга ўсган бир неча дўстлари бўлган. Кунлардан бир кун улар Арқаднинг олдига\nкелиб шундай дейишган:\n- Сен, Арқад, бизлардан кўра омадлироқсан. Бизлар кун кўриш учун курашиб юрган бир пайтда, сен Бобилнинг энг бадавлат одамига айландинг. Сен ҳоҳлаганингча энг чиройли кийимларни кийиб, энг тансиқ таомлардан лаззатлана оласан, биз эса кийим кийишда ва оиламизни боқишда бор нарсаларнинг ўзига қувонамиз. Ахир бир вақтлари мавқеимиз ўзаро тенг бўлган. Бир муаллимдан таълим олиб, бир хил ўйинларни ўйнаган бўлсак ҳам, на ўқишда, на ўйинда сен биздан устун бўлмагансан. Қолаверса, кейинчалик ҳам, узоқ йиллар давомида сен ҳам бизларга ўхшаб жуда ҳурматли фуқаро бўлиб келдинг. Агар ўйлаб қарасак, сен ҳечам бизлардан кўра кўпроқ ишламадинг. Унда айтчи, нега инжиқ тақдир ҳаётнинг барча қувончларини бериш учун, айнан сени танлаб, худди шундай бахтга лойиқ бўлган биздек одамларни четлаб ўтган?\nШунда Арқад уларга шундай жавоб берди:\n- Агар сизлар ёшлик пайтларимиздан буён ўтган йиллар давомида зўрға кун кўришдан нарига ўтмаган бўлсангиз, демак сизлар ё фаровон ҳаёт қуриш қонунларини ўрганмагансиз, ё шунчаки, уларга амал қилмагансиз, холос. Тақдир ҳақиқатан ҳам инжиқ. У доимий бахтни ҳеч кимга шунчаки ато этмайди. Аксинча, у ўз меҳнати билан пул топмаган ҳар бир кимсага фақат муҳтожлик олиб келади. Йиққанларини бир зумда сарфлаб қўядиган "бойвачча"ларни уларнинг ўзлари қондиришга қодир бўлмаган иштаҳа ва истаклари билан юзма-юз қолдиради. Қандайдир кутилмаган сабаблар билан инжиқ тақдирнинг назарига тушганлар эса зиқна бўлиб қолишади ва бойликларини сарфлаб қўйишдан қўрқиб унинг устида қалтираб ўтиришади. Чунки ўзларида бойликни қайтадан тўплашга қобилият йўқлигини билишади. Улар талончилардан ҳам қўрқишади, натижада эса ўзларини беҳуда умр ва манфур қашшоқликка гирифтор қилишади. Қўлларига бойлик ўз-ўзидан келадиган ва уни кўпайтириб, бахтиёр яшаб юрган одамлар ҳам бор. Лекин бундай одамлар жуда оз, мен улар ҳақида фақат миш-мишлар орқали эшитганман. Ўзингиз ўйлаб кўринг: эҳтимол, танишларингиз орасида тўсатдан меросга эга бўлганлар бордир. Уларга нисбатан менинг гапларим қанчалик ҳақиқатлиги тўғрисида хулоса чиқа-риш ўзингизга ҳавола. Арқаднинг дўстлари меросга эга бўлган ўз танишларини эслаб, унинг хақ эканлигини тан олишди. Арқаддан қандай қилиб у шундай фаровонликка эришганлигини тушунтириб беришини илтимос қилишди. Шунда у сўзида давом этди:\n- Ёшлигимда мен дунёга назар ташлаб, одамга бахт ва ҳузур-ҳаловат берадиган кўп нарса борлигини кўрдим. Яна мен бойлик бундан ҳам кўпроқ бахт ва ҳузур-ҳаловатдан баҳраманд бўлишга имкон беришини тушундим. Бойлик – бу куч. Бойлик ёрдамида кўп нарсага эришиш мумкин: уйингни ҳашаматли қилиб жиҳозлаш, узоқ денгизлар, чет элларга саёҳат қилиш ҳатто худолар йўлида ҳашамдор ибодатхоналар қуриб қалбингга қувонч ва мамнунлик бағишлайдиган яна кўп ишларни қилиш мумкин.\nБуни тушуниб етганимдан сўнг мен дунёвий хурсандчиликларнинг бир қисмига эга бўлиш учун курашишга қарор қилдим. Мен бошқалар ҳаётдан лаззатланиб яшаётган бир пайтда уларга ҳасад билан четда қараб турмадим. Юпун кийимни бинойидек, деб қаноат қилмадим. Мени камбағаллик қисмати қониқтирмади. Ҳа, мен ҳаёт ўзи сайлаган одамлари учун ташкил қилган байрамнинг тўла ҳуқуқли меҳмони бўлишга қарор қилдим. Эсларингда бўлса, бир камбағал савдогарнинг катта оиласида ўсган мендек ўғилга мерос қолишидан ҳеч қандай умид йўқ эди. Аммо, сизлар тўғри таъкидлаб ўтганингиздек, алоҳида истеъдод ва донолик соҳиби бўлмай туриб, ўзим орзу қилган нарсаларнинг барчасига эришиш учун вақт ва билим керак деган қарорга келдим.\nВақт масаласига келсак, у ҳар биримизда етарлидан ҳам ортиқ. Сизлар бугунги вақтгача, шунчаки, ўз бойлигингизни ишлаб топишга сарфлаш мумкин бўлган қимматли дақиқаларни қўлдан бой бергансиз, холос. Шу билан бирга, сизлар ҳақли равишда ғурурланишингиз мумкин бўлган ўз оилаларингиздан бошқа ҳеч нарсангиз билан мақтана олмасликларингизни тан олмайсизлар. Энди ўқиб-ўрганиш масаласига келсак, ахир доно муаллимимиз ўрганиш ҳар-хил бўлиши мумкинлигини – янги нарсани ўрганиш ва эслаб қолиш, ёки ўзинг учун номаълум бўлган нарсаларни кашф қилишга уриниб ақлингни чархлаш мумкин, деб айтмаганмиди?!\nАна шунинг учун ҳам мен қандай қилиб бойлик тўплаш мумкинлигини тушуниб етишга қарор қилдим. Билиб олганимдан сўнг эса, буни ўз олдимга вазифа қилиб белгилаб, уни муваффақиятли ҳал қилдим. Чунки донолик ҳам, токи сен офтоб нурларида чўмилиб юрар экансан, ҳаётдан лаззатланишда эмасми? Ахир, вақти келиб қоронғуликка киргач, ғам-ғуссани татиб кўришга улгурасан-ку!\nМен шаҳар магистратида ўзимга иш топиб, ҳаттотлик қила бошладим ва ҳар куни лойдан ясалган тахтачаларга матн битиб ўтирадиган бўлдим. Мен ҳафта сайин, ой сайин меҳнат қилсам ҳам ишлаб топганларим ҳаддан ташқари оз эди. Улар еб-ичишга ва арзимас кийим-кечакка зўрға етар эди. Шунга қарамай бой бўлиш ҳақидаги қароримни амалга оширишдаги қатъиятлик мени тарк этмади.\nВа ниҳоят, кунлардан бир кун магистратга судхўр Алгамиш келиб "Тўққизинчи қонун"дан нусха кўчиришга буюртма берди. Магистр менга шундай деди: "Бу ҳужжат икки кундан кейин қўлимда бўлиши керак. Агар топшириқ вақтида бажарилса, сен икки бронза тангага эга бўласан".\nМен қунт билан ишладим, лекин қонун узундан-узоқ экан. Алгамиш қайтиб келганида, унинг топшириғи ҳали бажарилмаган эди. У ғазабга минди. Агар мен унинг қули бўлганимда, яхшилаб дўппослаган бўларди. Лекин магистр ўз ишчисини майиб қилиб қўйишларига йўл қўймаслигини билганлигим сабаб, мен қўрқув сезмадим. Шунинг учун Алгамишга бундай дедим:\n- Алгамиш, сиз жуда бадавлат одамсиз. Агар сиз менга қандай қилиб бой бўлиш сирларини айтиб беришга ваъда қилсангиз, мен қўлёзма устида туни билан ишлайман, қарабсизки, тонг отгунча у тайёр бўлади".\nУ менга мийиғида кулиб шундай жавоб берди: "Сен жуда эпчил чиқиб қолдинг-ку, занғар. Майли, буни ўзаро битим деб ҳисоблаймиз".\nЕлкаларим зирқираб оғришига қарамасдан, мен кечаси билан бошимни кўтармай ишладим. Жинчироқ пилигининг ҳидидан бошим тарс ёрилай дерди, кўзларим эса ҳарфларни зўрға топарди. Лекин шунга қарамай у тонгда келганида қўлёзма тайёр эди.\n– Ана энди, - дедим мен Алгамишга,- ўз ваъдангизни бажаринг!\n– Сен битимнинг ўзингга тааллуқли бўлган қисмини бажардинг, - деди у юмшоқлик билан, - шунинг учун мен ҳам ўзимга тааллуқлисини бажаришга тайёрман. Мен сенга фақат ўзинг билмоқчи бўлган нарсаларнигина гапириб бераман, чунки қарий бошладим, қариялар эса эзма бўлишади.\nАммо ёшлар қари одамлар олдига маслаҳат сўраб келганларида, улар йиллар давомида синовдан ўтган доноликни ўргата бошлашади. Лекин тўғрисини айтсам, ёшлар кўпинча қариялардаги доноликнинг бари ўтмишга доир, шунинг учун келажак учун ушбу маслаҳатлар ярамайди, деб ўйлашади.\nЛекин сен эсингда тут: бугун чарақпаб турган қуёш - отанг туғилганида ҳам чарақлаб турган ўша қуёшнинг ўзидир. Худди шу қуёшнинг ўзи сенинг уруғингдаги охирги аждодинг қоронғуликка равона бўлган кунда ҳам чарақлаб туради.\n– Ёшликдаги ўй-хаёллар, - давом этди Алгамиш, - бу осмонда учиб юриб уни ўз шуъласи билан ёритиб ўтадиган ёрқин кометаларга, қариялар донолиги эса - осмон гумбазида ўз ўрнини ҳеч қачон ўзгартирмайдиган абадий юлдузларга ўхшайди. Шунинг учун ҳам денгизчи уларга қараб ўз йўналишини ҳамиша аниқлай олиши мумкин. Лекин сўзларимни яхшилаб эслаб қол, акс ҳолда, мен сенга очадиган ҳақиқатни тушуна олмай, тунги меҳнатинг беҳуда кетади.\nКейин у менга ўзининг қалин қошлари остидан тикилиб қараб йўғон ва қатъиятли овози билан: "Мен бойликка олиб борадиган йўлни ишлаб топган пулимнинг бир қисмини ўзимга қолдиришга қарор қилганимдан кейин кашф этдим. Сен ҳам буни эслаб қол!" - деди ва яна ўзининг ўткир нигоҳи билан менга тикилиб туриб узоқ сукут сақлаб қолди.\n– Бор-йўғи шуми? - ҳайрон бўлиб сўрадим мен, - Ахир мен нимаики ишлаб топган бўлсам, бари меники-ку, шундай эмасми?\n– Ҳечам ундай эмас, - жавоб берди Алгамиш, - Масалан, тикувчига ҳақ тўлайсанми? Ахир Бобилда пул сарфламасдан туриб яшаб бўладими? Ўтган ойда ишлаб топган пулларингдан ўзингга нима қолди? Ўтган йилдаги даромадингдан-чи? Эҳ, аҳмоқ! Сен ўзингдан бошқа ҳаммага ҳақ тўлайсан. Ақлсиз, сен бошқалар учун ишлайсан. Бу худди қул бўлиб, овқат ва кийим учун хўжайинга хизмат қилгандай гап. Лекин агар сен ишлаб топганларингни ўндан бир қисмини ўзингга қолдирсанг, ўн йилда қанча пул йиғилади, ҳисоблаб кўрчи!\nМенинг математикадаги билимларим панд бермай мен шундай жавоб бердим: "Бир йилда ишлаб топганимчалик".\nСен фақат қисман ҳақсан, - эътироз билдирди Алгамиш.\nЧетга олиб қўйган ҳар бир тилла сенинг қулингга айланади ва фойдангга ишлай бошлайди. Ушбу тилла тангалар орқали ишлаб топилган ҳар бир сариқ чақа ҳам сенга даромад келтира бошлайди. Агар сен бой одамга айлансанг, ҳам барча жамғарганларинг ҳамиша фойдангга ишлаб туриши керак. Фақат шундагина сен ўз бойликларингни кўпайтира оласан. Эҳтимол, мени алдаяпти, деб ўйлаётгардирсан. Эҳтимол, буни ҳечам ўз ишинг учун муносиб тўлов деб ҳисобламассан, - давом этди у, лекин менинг ҳақиқатимни тушунишга ақлинг етса, мен сенга ваъда берганимдан кўра минг карра кўпроқ тўлаганимга амин бўласан.\nСен ишлаб топган пулларнинг бир қисми шахсан ўзингга тегишли. Бу улуш, қанчалик даражада арзимас бўлмасин, топган пулларингнинг ўндан бир қисмидан кам бўлмаслиги керак. Биринчи навбатда ўз ҳақингни шахсан ўзингга тўла. Овқатга ҳам, ҳайрия ва садақа қилишга ҳам етадиган маблағдан ортиб қолган пулнигина тикувчи ва этикдўзга сарфла.\nБойлик ҳам, худди дарахтдек, зиғирча уруғдан ўсиб чиқади. Сен четга олиб қўйган ўша биринчи сариқ чақанг, вақти келганда бойлигинг дарахти сифатида ўсиб чиқадиган уруғ бўлиб сенга хизмат қилади. Ушбу дарахтни доимий жамғармаларинг билан озиқлантириб, суғориб, қанчалик яхши парвариш қилсанг, ундаги япроқларнинг шивирлашидан шунчалик тез лаззатлана бошлайсан.\nБу гапларни айтиб бўлгач, Алгамиш ўз қўлёзмаларини олиб кетиб қолди. Мен унинг айтганлари устида жуда кўп ўйладим ва улар оқилона эканлигига амин бўлдим. Шунинг учун бу гапларнинг кучини амалда синаб кўришга қарор қилдим.\nЭндиликда, маошимни олганимда, ишлаб топганларимдан ҳар бир ўнинчи тангани четга - панароқ жойга беркитиб қўядиган бўлдим. Энг қизиғи шундаки, бундай қилганимдан мен қашшоқроқ бўлиб қолганим ҳам йўқ. Сарф-харажатларга камроқ пул қолаётганини эса мен деярлик сезмадим.\nТўғрисини айтсам, финикия ерларидан кемаларда олиб келинаётган туялар ва пештахталарга қўйилган нарсалардан биронтасини сотиб олиш истаги тез-тез кўнглимга васваса солиб турарди. Лекин мен донолик билан ўзимни тиярдим.\nОрадан ўн икки ой ўтгач Алгамиш яна олдимга келиб: - Қани айтчи ўғлим, йил давомида ишлаб топганларингнинг ўндан бир қисмини ўзингга тўлаяпсанми? - деб сўради.\nМен мағрурлик билан жавоб бердим: - Ҳа, устоз, тўлаяпман.\n- Бу яхши, - деди у юзи ёришиб, - Хўш, бу пулларни нима қилаяпсан?\nОрадан ўн икки ой ўтгач Алгамиш яна олдимга келиб: - Қани айтчи ўғлим, йил давомида\nишлаб топганларингнинг ўндан бир қисмини ўзингга тўлаяпсанми? - деб сўради.\n– Бу яхши, - деди у юзи ёришиб, - Хўш, бу пулларни нима қилаяпсан?\nМен бу пулларни узоқ юртларга кетаётган ва менга Тирдан қимматбаҳо тошлар олиб\nкелиб беришни ваъда қилган қурувчи уста Азмурга бериб юбордим. У қайтиб келганидан кейин биз уларни қиммат баҳода\nсотиб, даромадни бўлишамиз.\n– Ҳар қандай аҳмоқ ҳам бирор ишни ўрганиши учун тажриба орттириши кераклиги тўғри,- ғазаби қайнаб, деди у, - Лекин қандай қилиб сен қимматбаҳо тошларни танлашни тош терувчи устага ишондинг? Нима, юлдузлар тўғрисида сўраш учун нонвойнинг олдига борармидинг? Йўқ, менимча, бунинг учун сен мунажжим олдига борардинг, агар калланг жойида бўлса, албатта.\n"Ўғлим, сен ўз бойлигинг дарахтини чопиб ташлабсан. Сенинг жамғармаларингнинг кули кўкка совурилибди. Нимаям дердим, энди бошқасини эк. Яна бир марта уриниб кўр. Кейинги сафар қимматбаҳо тошлар масаласида сенга маслаҳат керак бўлиб қолса, уларнинг фарқига борадиган бирон бир бошқа одамга мурожаат қил. Агар қўйлар тўғрисида бирон нарса билишни истасанг, чўпоннинг олдига бор.\nМаслаҳат - текинга бериладиган ягона нарса. Лекин шуни ёдда тутгинки, фақат эътиборга лойиқ бўлган маслаҳатларнигина қабул қил.\nЎзининг жамғармалари масаласида бу ишдан умуман бехабар бўлган одам билан маслаҳатлашган кимса ўз нодонлиги туфайли худди шу жамғармалари билан ҳақ тўлашга маҳкум!" Шу гапларни айтиб, Алгамиш кетиб қолди.\nҲаммаси худди у айтганидек бўлиб чиқди. Чунки ярамас финикийликлар, Азмурга қимматбаҳо тошлар ўрнига ялтироқ шишачаларни тиқиштириб юборибди.\nЛекин, Алгамиш ўргатгандек, мен яна ҳар бир ўнинчи чақани четга олиб қўя бошладим. Эндиликда бу иш мен учун одатга айланиб, ҳеч ҳам оғирлик қилмай қўйди.\nОрадан яна ўн икки ой ўтди. Алгамиш қайтиб келиб яна менга мурожаат қилди: - Хўш, сен билан охирги учрашувимиздан буён қандай ўзгаришлар рўй берди?\n– Мен виждонан ўзимга ҳақ тўлаб келаяпман, - жавоб бердим мен, - ва ўз жамғармаларимни темир сотиб олиш учун қалқон ясаш устаси Аггирга ишониб топширдим. Ҳар тўрт ойда у менга улушимни йиғиб беради.\n– Бу яхши. Хўш, ўз улушингни сен нима қилаяпсан?\nЎзимни асал, ажойиб шароб ва хушбўй ноз-неъматлар билан меҳмон қилиб байрам уюштираяпман. Бундан ташқари ўзимга янги чопон сотиб олдим. Энди эса миниб юриш учун битта эшак сотиб олмоқчиман.\nБунга жавобан Алгамиш кулиб юборди: "Ахир сен жамғармаларинг дунёга келтирган болаларини еб юборяпсан-ку! Қандай қилиб улар сенинг фойдангга ишлаши мумкин?! Қандай қилиб уларнинг болалари ўзига ўхшаганларни туғиши мумкин?! Аввал сен олтин қуллар армиясига эга бўлиб олишинг ва фақат шундан кейингина ўзинг учун бемалол дабдабали зиёфатлар уюштиришинг мумкин".\nШу гапларни айтиб, у яна ғойиб бўлди.\nШундан буён мен Алгамишни икки йил кўрмадим. Ниҳоят бир куни у яна меникига келди. Унинг юзини чуқур ажинлар босиб, кўзлари киртайиб кетган, у жуда қариган эди.\nАлгамиш менга шундай деди:\n– Арқад, сен ўзинг орзу қилган бойлик чўққисига эриша олдингми?\n– Ҳозирча йўқ, лекин тузуккина жамғармаларим бор ва улар менга даромад келтира бошлади.\n– Сен ҳозир ҳам илгаригидек қурувчилар маслаҳатидан фойдаланяпсанми?\n– Ғишт теришда улар менга яхши маслаҳат беришяпти, - бўш келмадим мен.\n– Арқад, - давом этди Алгамиш, – сен сабоқни яхши ўзлаштирдинг. Аввал сен ишлаб топаётган маблағингдан кўра сал камроқ маблағга яшашни, сўнг пул топишни, уни сақлаш ва идора қилишни яхши ўргандинг. Шунинг учун сен масъулиятли лавозимни эгаллашга тўла-тўкис тайёрсан. Мен қарияпман. Ўғилларим фақат пул сарфлашни билишади, лекин уни қандай топиш мумкинлиги тўғрисида ҳатто тасаввурлари ҳам йўқ. Менинг жудаям катта мулким бор. Қўрқаманки, уни бошқаришга энди кучим етмайди. Агар сен Ниппурга бориб менинг мулкимни бошқаришга рози бўлсанг, мен сени ўзимга ҳамкор қилиб олган бўлардим ва сен менинг бойликларимдан ўз улушинга эга бўлардинг. Бунга нима дейсан?\nШундай қилиб, мен Алгамишнинг таклифига розилик билдириб, Ниппурга жўнадим. Унинг оз бўлмаган кўчмас мулкини бошқариш ишига киришиб кетдим. Менинг нафсониятим кучли бўлганлиги ва бунинг устига муваффақиятнинг учта қонунини яхши ўзлаштирганлигим сабабли, унинг мулкидан келадиган даромадларни кескин оширишга муваффақ бўлдим. Натижада, мен ҳам бундай\nишдан ўзимга катта бойлик орттирдим. Алгамишнинг руҳи Арши аълога кўтарилиб кетганидан\nкейин, у васият қилганидек, қонуний равишда мероснинг бир қисмига эга бўлдим.\nАрқад шу ҳикоясини тугатганидан кейин, дўстларидан бири шундай деди:\n– Алгамиш сенга мерос қолдирганлиги ҳақиқатан ҳам омадинг юришганлигидан далолат беради.\nАслида, омадим юришганининг сабаби менда бойиш истаги у билан учрашишдан ҳам олдинроқ пайдо бўлганлигидадир. Ахир ўз даромадларимнинг ўндан бир қисмини жамғариб юрган ўша тўрт йил давомида мен белгиланган мақсадга эришишга қодир эканлигимни исботламадимми? Қолаверса, моҳир балиқчининг йиллар давомида балиқларнинг одатларини ўрганиб ҳар қандай оби-ҳавода ҳам тўрни қаерга ташлаш кераклигини билгани учун "у омадли балиқчи", деб атайсизми?\nОмад - бу ҳар қандай шароитда ҳам ундан вақтида фойдаланиб қолишга тайёр бўлмаган одамга вақтни сарфлаб ўтирмайдиган қудратли илоҳиёт.\n– Сен биринчи йили йиғган жамғармаларингнинг баридан айрилиб қолганингда ҳам ўзингни йўқотиб қўймадинг. Бу сенинг жуда кучли ирода соҳиби эканлигингдан далолат беради. Бу маънода сен мутлақо бошқачасан, - деб гапга қўшилди дўстларидан яна бири.\nКучли ирода?! - эътироз билдирди Арқад, - Бемаънилик! Наҳотки кучли ирода одамга туя ҳам кўтара олмайдиган ва энг кучли буқа ҳам ўрнидан қўзғата олмайдиган юкни кўтаришга ёрдам\nбериши мумкин деб ўйласанг?! Кучли ирода - бу сен ўзинг учун белгилаб қўйган вазифани қандай бўлмасин бажаришга қатъий қарор қилишдан бошқа ҳеч нарса эмас. Агар мен ўз олдимга бирон-бир вазифани қўядиган бўлсам, у қанчалик даражада мураккаб бўлиб кўринишидан қатъий назар, мен уни бажаришим керак. Акс ҳолда, қандай қилиб менда жиддий ишга қўл уриш учун ўзимга ишонч пайдо бўлиши мумкин?\nМисол учун, мен ўзимга "Юз кун давомида кўприкдан ўта туриб ҳар куни йўлдаги бир тошни олиб дарёга ташлайман" деб айтсам, мен бу ишни албатта бажараман. Агар еттинчи кунга келиб мен ўз олдимда қўйган вазифани унутиб қўйсам, "эртага иккита тош ташларман, - нима фарқи бор" деган гаплар билан ўзимни овунтириб ўтирмайман. Бунинг ўрнига мен орқага қайтаманда ўтказиб юборилган тошни ташлайман. Йигирманчи кунга келиб эса мен: "Арқад, бу бемаъни иш. Нимага энди ҳар куни, албатта, битта тош ташлаш керак? Бирданига бутун бир уюмни ташлаб юборақол!" деб айтмайман ҳам, қилмайман ҳам, мен ўз олдимга вазифа қўйдимми, демак, уни албатта бажаришим керак. Айнан шунинг учун ҳам, ўз гарданимга қийин ёки бажариб бўлмайдиган вазифаларни олмайман. Чунки менинг хотиржамлигим мен учун ҳаддан ташқари қадрлидир.\nШунда суҳбатга дўстлардан яна бири қўшилиб деди:\n– Арқад, сен айтиб берган нарсалар ҳақиқатан ҳам ростлигига гумоним йўқ. Сенинг гапларинг ҳам оқилона, ҳам ҳаётий тажрибага бой. Бундан келиб чиқадики, шундай оддий қоидаларга амал қилиш билан ҳар қандай одам ҳам бой бўлиб кетиши мумкин экан-да?\n– Бойлик фақат одамнинг ғайрати билан яратилади, - жавоб қилди Арқад, - Агар бой ўзига сарой қураётган бўлса, сизнингча унинг сарфлайдиган олтинлари зое кетадими?.. Йўқ, олтиннинг бир қисмини уста олади, бир қисмини - ишчи, бир қисмини деворларни безайдиган рассом... Натижада, сарой қурилишида қатнашаётган ҳар бир одам шу олтинлардан ўз улушини олади. Қуриб битказилганидан кейин-чи, ушбу сарой маълум бир қийматга эга бўлмайдими, ахир? Сарой жойлашган ернинг ўзичи, унинг қиймати ўз-ўзидан ошмайдими? Худди шунга ўхшаб, сарой атрофидаги ерларнинг қиймати ҳам ошмайдими?\nБойлик жуда антиқа тарзда ўсади. Ҳеч ким унинг чегараларини олдиндан айтиб беришга қодир эмас.\nАйтмоқчи, финикияликлар саҳродан иборат қирғоқларда баҳайбат шаҳарларни савдодан топган олтинлари ҳисобига қуришган.\nУнда, бизлар ҳам бойиб кетишимиз учун сен нима деб маслаҳат берардинг? - сўради дўстларидан бири, - Йиллар ўтиб кетди, ёшимиз ҳам навқирон эмас, лекин, барибир, зарурат чиқиб қолса ишлатишга асраб қўйган ҳеч вақомиз йўқ.\nМен сизларга, Алгамишнинг доно маслаҳатларидан фойдаланиб, ўзингизга: "Ишлаб топаётганларимнинг бир қисми меники", деб айтишингизни маслаҳат берардим. Бу сўзларни эрталаб, уйқудан уйғонганда айтинг. Кун ярмида уларни яна такрорланг. Кейин кечқурун ҳам. Бу гапни ўзингизга ҳар соатда гапиринг. Бу сўзлар доим кўз олдингизда турадиган бўлгунича такрорлайверинг.\nБу ғоя бутун вужудингизни эгаллаб олсин. Барча ўй-фикрларингиз унга йўналтирилган бўлсин. Кейин эса, даромадларингизнинг қанча миқдорини жамғариш учун олиб қўйишингиз мумкинлигини белгилаб олинг. Жамғармангиз даромаднинг ўндан бир қисмидан кам бўлмаслигига ҳаракат қилинг ва шу заҳоти уларни четга олиб қўйинг. Тез орада сиз фақат ўзингизнинг ҳаққингиз бўлган хазинанинг эгасига айланиш туйғуси нақадар буюк туйғу эканлигини тушуниб етасиз. Жамғармаларингиз кўпайган сайин, бу туйғу фақат мустаҳкамланиб боради ва сиз учун жуда катта рағбатлантирувчи кучга айланади. Сизнинг ҳаётингиз янги, қувончли туйғу билан тўлади. Сиз янада кўпроқ пул ишлаб топишга имкон берадиган куч ва ғайратга тўлиб бораётганингизни ҳис қиласиз.\nКейин эса ўз хазинангизни сизнинг фойдангизга ишлашига мажбур қилинг. Уни ўз қулингизга\nайлантиринг. Улар болаласин ва болалари ҳам сизнинг фойдангизга ишлайдиган бўлсин.\nКелажагингизга даромадни таъминлаб қўйинг. Қариган одамларга бир назар ташланг, унутманг-ки, орадан йиллар ўтиб, сиз ҳам уларнинг сафига қўшиласиз. Шунинг учун ўз пулларингизни, токи улардан ажралиб қолмай десангиз, эҳтиёткорлик билан ишга солинг. Сармоялардан юқори фоизли даромадларни ваъда қиладиган судхўрларнинг оғиз кўпиртиришлари - соддадил одамларни алдаб ўзига жалб этиб, охир-оқибатда уларни хонавайронлик қисматига гирифтор қиладиган ширин ёлғондан бошқа ҳеч нарса эмас.\nОилангиз муҳтожликда яшамаслигини таъминланг, чунки худолар бизни ўз салтанатига қачон чақириб олишини билмаймиз. Бу мақсад учун ҳам ўз жамғармаларингизни йиғиб боринг. Узоқни кўзлайдиган одамлар бундай вазиятларни ҳам назардан четда қолдирмайдилар.\nМаслаҳатни доно одамлар билан қилинг. Ёрдамни ҳамиша пул билан муомала қиладиган одамлардан ахтаринг. Токи улар Азмурнинг маслаҳатига ишониб, мен йўл қўйган хатога ўхшаш вазиятлардан сизни сақлаб қолишадиган бўлсин. Даромадингиз оз бўлса ҳам, лекин бехатар бўлсин.\nТоки тирик экансиз, ҳаётдан лаззатланинг. Ҳаддан ташқари чиранманг ва сарф-харажатнинг оқилона миқдоридан кўпроғини тежашга ҳаракат қилманг. Агар даромадларингизнинг ўндан бир қисмини жамғариб туриб ҳам, қулай шароитда яшаб юрган бўлсангиз, шу миқдорда тўхтанг. Даромадга қараб буромад қилинг, лекин пулни сарфлашдан ҳам қўрқманг. Ҳаёт жуда бой ва унинг неъматларидан воз кечишнинг кераги йўқ.\nДўстлари унга миннатдорчилик билдириб, қайтиб кетишди. Айримлари эса шунчаки, индамай кетаётган эди, чунки уларда тасаввур қилиш қобилияти унчалик бой эмас, Арқад айтган гапларнинг маъносини етарли англашмаганди. Кимларнингдир бу суҳбатдан ҳафсаласи пир бўлиб, мийиғида кулиб "шундай бадавлат одам ўзининг омади юришмаган дўстлари билан шунчаки моддий ёрдам бериб бўлишиши керак эди", деб ўйлаб кетишарди.\nЛекин айримларининг кўзлари чақнаб турарди. Чунки улар Алгамишнинг вақти-вақти билан ҳаттот-Арқад олдига беҳудага келиб кетмаётганлигини англашарди. Алгамиш қашшоқ Арқаднинг зимистондан ёруғлик томон йўл очиб бораётганлигини кузатарди. Ёруғликка чиқиб олган заҳоти эса, ўзига тайёрлаган жойни эгаллаб олди. Чунки ҳаётда ҳеч ким ўз ўрнини, токи масъулият юкини муносиб даражада кўтариб юришга тайёр эмас экан, шунчаки эгаллашга қодир эмас.\nАрқаднинг сўзлари маъносини тўғри тушуниб етганлар кейинчалик ҳам унинг ёнига қайта-қайта бориб туришди. У дўстларини очиқ кўнгил билан кутиб оларди. Арқад катта ҳаётий тажрибага эга бўлган одамларга хос бўлганидек, уларга қимматли маслаҳатлар берарди. Ўзининг доно фикрларини улар билан баҳам кўрарди. Уларнинг жамғармаси нафақат йўқолиб кетмаслиги, балки қўшимча даромадлар ҳам келтириши учун фойдали сармоялар қилишларига ёрдам берди.\nАлгамиш Арқадга, Арқад эса дўстларига очиб берган ҳақиқатни тушуниб етган кун одамларнинг тақдирида мўъжизакор бурилиш ясалган кун бўлди: "Ўзинг ишлаб топган пулларнинг бир қисми ҳақли равишда сеникидир".\nИшдаги фаоллик ҳамиша муваффақиятга олиб боради.\nКунлардан бир кун назоратчи дўстларимдан бири мендан сўраб қолди: "Сен ёшсан, лекин сарф-харажатларда жуда камтарсан. Ўзинг ишлаб топаётган пулларнинг бир қисмини йиғиб қўйяпсанми?"\n- Ҳа, - деб жавоб бердим, - Менинг энг катта истагим - отам менга ишониб берган ва мен шунчаки уқувсизлигим туфайли йўқотганларимни отамга қайтариб бериш учун жуда кўп олтин йиғиш.\nБу жуда муносиб мақсад. Айт-чи, ўзинг йиққан олтинларинг сенинг фойдангга ишлаши ва янада кўпроқ олтин келтириши мумкинлигини биласанми? Менинг аччиқ тажрибам бўлган. Отамнинг олтинлари мени тарк этишди ва бу ҳол яна такрорланишидан мен жуда қўрқаман.\nАгар сенда менга нисбатан ишонч бўлса, мен сенга олтинни даромад кетирадиган сармояга айлантиришни ўргатаман, - жавоб берди дўстим.\nБир йил давомида шаҳарнинг ташқи деворлари қурилиши охирига етказилади. Кейин шаҳарга кирадиган ҳар бир жойга уни душманлардан сақлаб турадиган бронзадан ясалган дарвозалар ўрнатилади. Менинг режам жуда оддий: бизлар, бир неча одам бўлиб, олтинларимизни қўшамиз ва бу ерлардан узоқда жойлашган мис ва қалай конларига борадиган карвон тайёрлаймиз, кейин эса шаҳарга дарвоза учун темир олиб келамиз. Подшоҳ дарвоза олишга буйруқ бериши билан, унга зарур темирни фақат биз етказиб беришимиз мумкин бўлади ва подшоҳ бу иш учун бизларга катта пул тўлайди. Мабодо подшоҳ темирни биздан сотиб олишни истамаса, биз уни, барибир, бозорда баланд нархда сотишимиз мумкин бўлади.\nУнинг таклифида мен учинчи қонундан фойдаланиш ва ўз бойлигимни доно одамнинг маслаҳати билаи сармоя қилиш имконини кўриб қолдим ҳамда бу ишга қўл урганимдан афсусланмадим. Биз бошлаган иш муваффақиятли бўлиб чиқди ва у амалга ошганидан кейин менинг арзимас олтин заҳирамнинг миқдори кескин даражада кўпайди.\nКейинроқ мен худди шу гуруҳ билан бошқа ишларда ҳам ҳамкорлик қилдим. Менинг ҳамкорларим маблағни фойдали сармояга айлантириш масаласида доно одамлар экан. Сармоядорларнинг ҳуқуқлари ҳеч бир жиҳатдан поймол бўлмаслиги ва иложи борича кўпроқ даромад олиши учун улар ўзларининг ҳар бир ҳаракатини пухталик билан режалаштирар эканлар. Менинг тажрибасизлигим туфайли дастлаб ўйнаган пойгам ёки кўр-кўрона савдо каби аҳмоқликларим ўз-ўзидан маълумки, одамлар орасида шу заҳоти лўттибозликдай фош бўларди.\nБу одамлар билан ҳамкорлик қилиб мен ўз маблағларимни хавф-хатарсиз ва фойдали ишлатишни ўргандим. Вақт ўтган сайин менинг бойлигим тез суръатлар билан ўса бошлади. Мен йўқотган олтинларимни нафақат қайтадан топишга, балки уларни кўп баробар кўпайтиришга ҳам муваффақ бўлдим.\nШу кунгача бўлган ҳаётим давомида яхши-ю ёмон кунларда, аччиқ тажриба ва муваффақиятларда - бойликнинг беш қонуни шаклидаги отам берган насиҳатни синаб кўрдим. Бу маслаҳатлар менга бирон марта ҳам панд бермади. Бундай қонунларни билмаганларга камдан-кам ҳоллардагина олтин ўз-ўзидан келади, кетганида эса, тез кетади. Лекин бу қонунларни ҳурмат қилиб, амалда қўллаган одамлар учун олтин итоаткор қулга айланади.\nНомазир сўзини тамомлаб, сал нарироқда турган қулига ишора қилди. Қўлида чармдан тикилган учта оғир халта билан турган қул у томонга яқинлашди. Номазир халталардан бирини отасининг олдига қўйди ва унга шундай деб мурожаат қилди: "Сиз менга Бобилнинг бир халта олтинини бердингиз. Мен сизга шунга тенг бўлган Ниневиянинг бир халта олтинини қайтариб беряпман. Ўйлайманки, уларнинг қиймати бир-бирига тенг. Сиз менга доно фикрлар битилган лойдан ясалган тахтачани бердингиз. Унинг ўрнига мен сизга икки халта олтин қайтариб беряпман.\nШу гаплар билан Номазир қолган икки халтани олиб, уларни ҳам отасининг оёғи остига қўйди.\n- Бу билан, отажон, мен доноликнинг олтиндан анча устун қўйишимни исботламоқчиман. Доноликни олтин билан ўлчаб бўлармикан? Донолик бўлмаса - олтин тез орада йўқ бўлади. Доно одамда эса олтин нафақат сақланиб қолади, балки кўпаяди ҳам. Бунинг исботи мана шу уч халта олтин.\nИшонаверинг, отажон, сиз доно бўлганингиз туфайли, бадавлат ва ҳурматга лойиқ одамга айлана олганимни ўзингизнинг олдингизда туриб тан олиш менга катта мамнуният бағишлайди.\nОта қўлини Номазирнинг бошига қўйди: "Сен сабоқларни яхши ўзлаштирдинг ва мен ўз бойликларимни ишониб топширишим мумкин бўлган ўғлим борлигидан ҳақиқатан ҳам бахтиёрман".\nОрадан кўп йиллар ўтди. Замон ўзгаришига қарамасдан, Бобил ҳамон дунёнинг гуллаб-яшнаб турган шаҳарларидан бири бўлиб қолмоқда эди.\n...Бобил ёшларига бойлик сирларидан сабоқ бераётган мўйсафид ўз ҳикоясини тамомлаб тингловчиларга диққат билан назар солди.\n- Номазир ҳақидаги ҳикоя сиз учун қандай маънога эга?- сўради у,- Сизларнинг қайси бирингиз ўз ота-онангиз олдига ёки қайнотангиз олдига бориб, жамғармаларни оқилона бошқариш масаласида ҳисобот бера оласиз? Агар сиз бу қари одамларга: "Мен саёҳат қилдим ва кўп нарсадан хабар топдим, кўп ишладим ва кўп ишлаб топдим, лекин минг афсус-надомадлар бўлсинки, олтинларим жуда оз. Уларнинг бир қисмини оқилона сарфладим, бир қисми бекорчи ишлар ва эрмакларга кетди. Лекин энг кўп олтинни аҳмоқлигим туфайли йўқотдим", деб айтсангиз, улар сиз ҳақингизда нима деб ўйлаши мумкин?\nСиз ҳали ҳам кимдир бой, кимдир камбағал бўлиши фақат тақдирнинг инжиқлигига боғлиқ, деб ўйлаяпсизми?\nКиши фақат бойликнинг беш қонунини билиб, уларга амал қилсагина бадавлат одамга айланади.\nЁшлигимда шу қонунларни билганим ва уларга амал қилганим туфайли, мен кўзга кўринган савдогарга айландим. Тақдир ўйинларининг эса бунга умуман алоқаси йўқ. Тез келадиган бойлик, худди шундай тез кетади. Ўз эгасига ҳақиқий хурсандчилик ва мамнунлик бахш этадиган бойлик оз-оздан келади ҳамда унинг замирида мустаҳкам билим ва машаққатли меҳнат ётади.\nПул топиш фикрлайдиган одам учун қийин масала эмас. Лекин ишлаб топилган пулни сақлаб қолиш ва кўпайтириш ҳар кимга ҳам насиб қилавермайди.\nБеш қонуннинг ҳар бири ўзининг жуда чуқур маъносига эга. Мен яна такрорлаб ўтиришимга тўғри келмаслиги учун ҳаммасини яхшилаб уқиб олишга ҳаракат қилинг. Ёшлигимда бу қонунларнинг донолиги ва бебаҳо эканлигини кўра олганман, уларни сўзма-сўз ёд олишим кераклигини тушуниб етганман.\nБойликнинг биринчи қонуни\nОлтин ўзининг ва оиласининг келажагини таъминлаб, ишлаб топганларининг ўндан бир қисмини жамғариб қўйганларга талпинади.\nИшлаб топганларининг ўндан бир қисмини ҳамиша жамғариб борадиган ва уни оқилона сармояга айлантирадиган ҳар бир одам оз-оздан ўз жамғармасини катта бойликка айлантиради. Бу бойлик ўз эгасига келажакда ҳам қўшимча даромадлар келишини таъминлайди ва фоний дунёни тарк этиш вақти келганида унинг оиласи фаровон ҳаёт кечиришини кафолатлайди.\nБу қонун олтинлар айнан шундай одамга "талпинишини" алоҳида таъкидлайди. Мен буни ўз ҳаётий тажрибам билан тасдиқлашим мумкин. Мен олтинни қанча кўп жамғарсам, у шунчалик ихлос билан менинг фойдамга ишлайди ва кўпаяди. Мен жамғариб қўйган олтин борган сайин кўп пул ишлайди, биринчи қонуннинг моҳияти шунда.\nБойликнинг иккинчи қонуни\nОлтин, тўла куч билан уни даромадли ишга сармоя қиладиган доно хўжайинга хизмат қилади. Ҳақиқатан ҳам олтин - доно хўжайин учун бебаҳо ишчи. Имконият пайдо бўлди дегунча, у ўз-ўзидан кўпайишга интилади. Олтин жам-ғаришни ўрганган ҳар қандай одамга, уни ишга солиш имкони ҳам яратилади. Вақт ўтган сайин даромадлар миқдори ўз-ўзидан ошиб боради.\nБойликнинг учинчи қонуни\nОлтин ҳимояга муҳтож бўлади. Шунинг учун у эҳтиёткорликни ва доно одамлар насиҳатини афзал кўради. Олтин эҳтиёткор хўжайинга маҳкам ёпишиб олади ва худди шундай куч билан боқибеғамлардан қочади. Сармоя масаласида доно маслаҳат ахтарадиган одам тез орада нафақат ўз бойлигини жудда катта миқдорда кўпайтиришга, балки уни бутунлигича сақлаб қолишга ҳам эришади.\nБойликнинг тўртинчи қонуни\nОлтин одам ўзи яхши билмаган соҳада уни ишлатишга мажбур қилишларини ёмон кўради. Олтини бор бўлиб, лекин уни қандай бошқариш кераклиги тўғрисидаги билимларга эга бўлмаган одам, қайси соҳада сармоялари унга яхши даромад келтиришини аниқлаб билиши қийин. Шунинг учун у бир қарорга келишда шошқалоқлик қилиб, хатога йўл қўйиши мумкин. Бу эса уни бойликларидан айрилиб қолишига олиб келиши мумкин. Ҳар қандай асоссиз мулоҳазаларга ишонган тажрибасиз сармоядор ўзи умуман билмаган соҳага сармоясини киритиш орқали қилган хатоси учун ўз бойликлари билан ҳақ тўлашга мажбур бўлади.\nОлтинни қандай бошқаришни биладиган одамларнинг маслаҳатига амал қиладиган киши донодир.\nБойликнинг бешинчи қонуни\nОлтин бойлик тўғрисидаги ўзининг хомхаёл орзуларини амалга ошираман, деб уни жуда қалтис ёки ҳар томонлама пухта режалаштирилмаган ишларга сарфлайдиганлардан қочади.\nОлтинга эндигина эга бўлган тажрибасиз кишининг кўзини турли хил ҳаваслар боғлаб, кўр қилиб қўяди. Ундай одамга қалтис ғоялар жуда жозибадор бўлиб кўринади, чунки улар бир зумда катта даромад келишини ваъда қилади. Айнан мана шу ерда, одам ўз режаларида қандай хавф-хатарлар яширинганлигини биладиган доно одамларнинг маслаҳатига қулоқ тутиши керак бўлади.\nОчиқ кўнгил фуқароларни алдаб, уларни қалтис ишларга шерик қиладиган Ниневиялик фирибгарларни унутманг.\nШу билан мен бойлик йиғиш қонунлари билан боғлиқ имкониятлар ҳақидаги ҳикояларимни тугатаман. Уларни айтиб, мен сизга муваффақиятим сирларини очиб бердим.\nТўғрисини айтганда, бу қонунлар қандайдир мўъжизакор сирлар эмас, балки ҳар ким шахсан ўзи учун ўзлаштириб олиши зарур бўлган ҳақиқатдир.\nЭртага сизларнинг ҳар бирингиз ҳалол меҳнат билан ишлаб топиладиган олтин эгаси бўласиз. Ўн йилдан кейин олтинларни қандай ишлатиш тўғрисида ҳисобот бериш учун фурсат етганда, сиз нималарни гапириб бера оласиз? Агар сизларнинг орангизда Номазирга ўхшаб катта бойлик яратиш учун ўз олтинларининг бир қисмини бошланғич сармоя ҳисобида ишлатиб, отаси Арқаднинг доно маслаҳатларига амал қиладиганлар бўлса, улар ҳам худди Арқаднинг ўғлига ўхшаб, бадавлат ва ҳурматга лойиқ одамларга айланишади.\nБизнинг оқилона хатти-ҳаракатларимиз ўзимизга қувват ва мамнунлик келтириши учун, биз билан бир умр ёнма-ён юришади. Худди шунга ўхшаб, ўйламасдан иш қилиш одати бизни омадсизлик ва азоб-уқубатлар сари етаклайди. Шуни унутмаслик керакки, ҳаётимиз давомида бизга эргашадиган омадсизликларнинг замирида аслида биз амал қилишимиз мумкин бўлиб, лекин амалда бажармаган қонунлар тўғрисидаги хотиралар туради. Бу биз бой берган имкониятлардир.\nБобилнинг бойликлари беқиёс, ҳеч ким уларнинг миқдорини аниқлай олмайди. Вақт ўтган сайин улар янада кўпайиб бормоқда. Худди ҳар қандай юртнинг хазиналари каби, бу бойликлар ўз ишининг кўзини биладиган одамлар учун мукофотдир!\nСизнинг истак ва интилишларингиз илоҳий кучга эга. Бу кучни бойликнинг беш қонунини амалда қўллаш билан уйғунлаштиринг ва шунда Бобилнинг хазиналари сизники бўлади.\nШ.РАЗЗОҚОВ таржимаси. манба: ft.uz\nОрқага Фикр: 4445


Маҳалла 22 Сентябрь 2021,10:00 195\nХабарингиз бор, Давлатимиз раҳбари куни кеча Қорақалпоғистон Республикаси Бўзатов тумани Бўзатов шаҳар фуқаролар йиғини Қорақалпоғистоннинг 60 йиллиги кўчасида истиқомат қилувчи Жугинис Жуманазаровлар хонадонига ташриф буюриб, оила аъзолари билан дилдан суҳбатлашган эди.\nМаҳалла ва оилани қўллаб-қувватлаш вазири Раҳмат Маматов ҳамда вазирнинг биринчи ўринбосари Гулнора Маруфова ушбу хонадон аъзолари билан учрашиб, уларнинг турмуш шароитлари билан атрофлича танишди.\nШунингдек, оиланинг томорқадан унумли фойдаланиш, хусусан, иссиқхона ташкил этиш, мевали дарахт ва полиз маҳсулотларини етиштиришдаги ўзига хос тажрибаси хусусида фикр алмашилди.\nСуҳбат давомида Давлатимиз раҳбари ташаббуси билан Бўзатов туманида амалга оширилаётган бунёдкорлик ва ободонлаштириш ишлари, аҳоли турмуш тарзида рўй бераётган ижобий ўзгаришларга алоҳида тўхталиб ўтилди.\nАйтиш лозимки, 2019 йилда қайта ташкил этилган Бўзатов туманида кўплаб ижобий ўзгаришлар рўё бермоқда. Хусусан, сўнгги йилларда ҳудудда қатор кўп қаватли уйлар, савдо мажмуалари, минг ўринли амфитеатр, спорт майдони, Ёшлар маркази қад ростлади. Шу билан бирга юзлаб иш ўрнига эга янги тўқимачилик корхонаси иш бошлади.\nУшбу туманнинг энг намунали оилаларидан бири Жуманазаровлар оиласи етакчилари — Жугинис оға унинг турмуш ўртоғи Салима опалар ҳам беш қизни эл корига ярайдиган инсонлар қилиб вояга етказди. Қувонарлиси, оиланинг энг кичик аъзоси Улзода Жуманазорова карате бўйича Ўзбекистон чемпионлигини қўлга киритган.\nВазир Р.Маматов ва вазирнинг биринчи ўринбосари Г.Маруфовалар ташриф давомида Жуманазаровлар хонадонидаги ўзаро аҳиллик ва меҳнатсеварлик, фарзанд тарбиясидаги ўзига хос оилавий анъаналарга юксак баҳо берди.\nМулоқот сўнггида Жугинис оға ва Салима опа давлатимиз раҳбари томонидан Бўзатов аҳолиси, хусусан, ўз оиласига кўрсатилган юксак эътибордан мамнун эканликларини таъкидлаб ўтди.


Зиёратчиларнинг биринчи гуруҳи Ҳажга жўнаб кетди\n08 декабр 2019, Тошкент вақти: 21:00\nСамарқандликлар Ҳаж амалларини бажариш учун Маккага жўнаб кетишмоқда.\nЎзбекистонлик зиёратчиларнинг 459 нафардан иборат дастлабки гуруҳи 7 август куни Ҳаж сафарига жўнаб кетди.\nҲар йили ҳаж сафарига 5 минг атрофида киши бораётган бўлса, жорий йилда 7350 нафар ўзбекистонликка ҳаж ибодатини адо этиш имконияти берилди.\nВазирлар Маҳкамаси ҳузуридаги Дин ишлари бўйича қўмита Ҳаж мавсуми арафасида 2018 йилдан бошлаб Ҳаж квотасини 10 минг нафарга етказиш режалаштирилаётгани ва бу борада Саудия Арабистонига илтимоснома жўнатилганини маълум қилган эди.\nЗиёратчиларни Ҳажга жўнатиш 7-23 август кунлари Тошкент, Бухоро, Самарқанд, Қарши, Наманган ва Урганч аэропортларидан амалга оширилади.\nРасмий хабарда айтитлишича, ўзбекистонлик зиёратчилар Мадинада “Масжид ан-Набавий”дан 100-150 метр узоқликдаги “Жавҳарат ар-Рошид”, Маккада эса Ҳарамдан 5 километр олисликдаги “Аброж ал-Ҳидоя” меҳмонхонасига жойлаштирилади. Зиёратчиларга 35 нафар шифокор ва 15 нафар ошпаз хизмат кўрсатади.\nЗиёратчиларни Ўзбекистонга қайтариш 8-24 сентябрь кунлари “Ўзбекистон ҳаво йўллари” авиаширкати томонидан амалга оширилади.


Роҳат Алиев устидан яна бир жиноят иши қўзғатилди\n28 ноябр 2020, Тошкент вақти: 22:23\nҚозоғистон Миллий хавфсизлик қўмитаси мамлакат президенти Нурсултон Назарбоевнинг собиқ куёви Роҳат Алиевга қарши навбатдаги жиноят ишини очганини маълум қилди.\nБироқ ушбу жиноят ишига тааллуқли батафсил маълумот жамоатчиликдан сир тутилмоқда. Шундай бўлса-да, маҳаллий оммавий ахборот воситалари бу жиноят иши Р.Алиевнинг рейдерлик фаолиятига қаратилганини хабар қилмоқда.\nОАВ хабарига кўра, Р.Алиев ва унга яқин бўлган бир неча киши мамлакатдаги шахсий тадбиркорлар бизнеси, хусусан, шароб ва алкоголли ичимликлар ишлаб чиқарувчи бир неча объектни ўзлаштириб олган. Ўз навбатида, ушбу бизнесдан келиб тушаётган маблағ Қозоғистонда давлат тўнтаришини уюштириш ишларига сарфланиши кўзда тутилган.\nАксар кузатувчилар ҳукумат яна Р.Алиевнинг шахсига эътибор қаратгани унинг амалдорлар кирдикорлари ҳақида маълумотлар тарқатишни бас қилмаётганида эканини айтмоқда.\n22 июль куни Р.Алиев АҚШнинг “Уорлд стреет жорнал” нашрига берган интервьюсида президент Н.Назарбоевни коррупцияга алоқадорликда айблаганди.\n“Ҳозир Қозоғистон ҳукумати хориж нашридаги ўзига қарши қаратилган маълумотга қандайдир жавоб бериши керак эди. Улар навбатдаги жиноят иши очиш орқали бунга ўз позициясини билдирмоқда. Шу қаторда расмийлар президентнинг собиқ куёвига қарши яна бир жиноят иши очиш орқали жамоатчилик эътиборини бу айбловлардан чалғитишга уриняпти”,- дейди сиёсатшунос Бўрихон Нурмуҳаммедов.\nНурсултон Назарбоевнинг собиқ куёвига қарши навбатдаги жиноят иши очилгани ҳақидаги маълумот мамлакат мухолифатини ҳам бефарқ қолдирмади.\nБу ҳолатни изоҳлаган мамлакатдаги “балиқ бошидан сасийди, қабилида фикр билдирди.\n“Рейдерлик жараёни бошида аслида ҳукуматдаги катта амалдорлар юрганини кузатиш мумкин. Бир нарса аниқки, агар ўшалар ҳам ҳукуматга ёқмай қолса, тил топиша олмаса, Роҳатнинг бошига тушган кун уларни ҳам четлаб ўтмайди”,- дейди Умуммиллий социал-демократик партия раиси ўринбосари Амиржон Қосанов.\nАввалги суд жараёнларида Р.Алиев сиртдан 40 йиллик қамоқ жазосига ҳукм қилинганди. Янги суд жараёнида эса унга қўшимча муддат қўшиб берилиши тайин. Кузатувчилар Р.Алиев ҳукуматнинг бу ҳаракатига жавобан уларнинг янги-янги кирдикорлари ҳақида маълумотларни тарқатишда давом этишини айтмоқда.


ЭРТА ТУРМУШНИНГ КЎЗ ЁШЛАРИ — Nargis.uz\n-У рўмолининг учи билан кўзига қуйилиб келган ёшини секин артди.\n— Ҳаммасига мен ўзим айбдорман. Қайнонамнинг гапига кириб, гулдек қизимни бахтсиз қилдим. “Қолиб кетади, қолиб кетади”, деб қулоқ-миямни едилар. Ўзингиз мана 4 та боланинг онаси бўлиб юрибсиз, дедилар. Мен аҳмоқ…. Ўзим ҳам ёш турмушга чиққаним учун “кўникиб кетади, бахтли бўлади”, деб ўйлабман.\nАёлнинг ғамдан сўлиган юзи, тинмай оқаётган кўз ёшларига қараб раҳмим келди.\nУшбу саволим, унинг энг оғриқли ярасини тирнаб ўтганини, “оҳ” урганидан билдим.\n-Йўқда. Никоҳ ўқитган эдик, мана талоқдан кейин қаерга бош уришини билмай ўтирибди. Куёв ҳам қизимни қўйворгани билан икки ҳафта ўтмасидан бошқасига уйланди. Илоягина, болаларини уволи тутсин. Қизимни ўқитсам бўлар экан. Коллежини биринчи курсида эрга бергандим. Эри ўқишга юбормади. Амаллаб дипломини олдик. Энди нима қилади? Икки болачи?\nАёлнинг кўзидан яна ёш қўйилди.\n— Энди ҳаммасини унутиб, қизингизни ўқитинг. Болаларини тарбиясига қарашинг. Куёвни алиментга беринг, ахир невараларингизни туғилганлиги тўғрисида гувоҳномаси бордир. Унга отасининг исми ёзилгандир?! Худо хоҳласа ҳали қизингизнинг бахти очилади.\nАёл менга миннатдорона қараб қўйди…\nОила қуриш, фарзанд тарбияси инсон ҳаётида энг масъулиятли қадамлардан биридир. Мутахассисларнинг фикрича, ёшларнинг турмуш қуриш ёши оила мустаҳкамлигига бевосита таъсир кўрсатади. Аммо айрим ота-оналар фарзанддарининг келажаги, соғлиғини ўйламай, ҳали балоғат ёшига етмаган қизини узатиш ҳаракатига тушишади. Оқибатда на бирор касбга, на олий маълумотга эга бўлмаган қизлар аксарият ҳолатларда янги оилада салкам чўри вазифасида ҳаёт кечира бошлашади. Эрта турмуш қуриш ёш онанинг саломатлиги ва руҳиятига, хаттоки туғилажак фарзанднинг соғломлигига салбий таъсир кўрсатишини эса на қизнинг ва на йигитнинг ота-онаси хаттоки ўйлаб ҳам кўришмайди.\nFacebook ижтимоий тармоғида юқоридаги ҳолат муҳокамага қўйилганида юртдошларимиз томонидан кўплаб фикрлар билдирилди. Мана уларнинг айримлари:\nРавшанбек Файзуллаев: Эрта турмушга бериш ота-оналарнинг илмсизлигида, деб ўйлайман. Улар ўз фарзандининг бахти, соғлиғини ўйлаб эмас, “қизим қолиб кетса одамалар нима дейди”, деган гапдан қўрқиб яшашади.\nШахноза Ҳолиқова: Менинг бир дугонам 16 ёшида эрга текканди. Афсуски, бугунги кунда 3 боланинг ёлғиз онаси! Эри ҳам у вақтларда ёш эди. Мана энди, “сени севмайман”, деб ташлаб кетди. Бошқа аёлга уйланганмиш. Орада икки қариндош юз кўрмас бўлгани қолди. Ҳозир бечора дугонамга ичим ачийди. Ота уйида уйидагиларнинг қўлига қараб яшайди. Ҳар бир ота-она қизини турмушга узатишдан олдин албатта унга билим бериши, бирор касбга ўргатиши, ҳаётга тайёрлаши лозим, деб ўйлайман.\nШоҳиста Шаҳобова: Аввало, эрта турмушга беришнинг олдини олиш, таълим масканларида, оила ва маҳаллаларда кўпни кўрган инсонлар билан оила қуриш, уни тутиш маданиятини ёшларга ўргатиш лозим.\nЭльмира Тухватуллина: Қизини 15 ёшда турмушга бериш нафақат билимсизлик, балки онгсизликнинг ўзидир. Биз ахир ўрта аср эмас, балки ХХ1 асрда яшамоқдамиз. Касбсиз, маълумотсиз 2 бола билан кўчада қолган 19 ёшли қизнинг тақдири энди нима бўлади? Унинг бахтсизлиги ва ёш умрининг хазон бўлишида айбнинг каттаси ота-онададир. Албатта, бундай ҳолатларнинг олдини олиш ва тарғибот ҳамда тушунтириш ишларини кенгайтириш зарур.\nБугунги кунда шифокорлар 16–17 ёшли қизлар турмушга тайёр эмаслиги, ҳомиладорлик ва туғуруқ ҳолатида қийналиб қолаётганини айтишмоқда. Шифокор кўригига борган қизларга 19–20 ёшларида турмушга чиқишни, йигитларга 20–22 ёшларда уйланишни тавсия қилишмоқда. Икки ёш расмий никоҳдан ўтиш учун тўйдан бир ой олдин жойлардаги Фуқаролик ҳолати далолатномаларини ёзиш (ФҲДЁ) идораларига ариза топширади. Шунда уларга тиббий кўрикдан ўтиш учун йўлланма берилади. Тиббий кўрик варақаси тўлдирилган ҳолдагина фуқароларнинг расмий никоҳи қайд этилади. Келин-куёвларни тўйдан олдин мажбурий равишда тиббий кўрикдан ўтказиш талаби бежиз қўйилмаган. Чунки ёшлар яширин тарзда кечаётган бирор дардга чалинган, уни ўзи ҳам сезмай юрган бўлиши мумкин. Камқонлик, юрак-қон томир, буйрак ҳасталикларини даволамай туриб ҳомиладор бўлиш ногирон болалар туғилишига олиб келиши ҳаётда кўп бора исботланган. Хасталикларни оила қуришдан аввал даволаган маъқул. Давлатимиз яратаётган бу каби шароитлар соғлом турмуш тарзини шакллантириш орқали оила мустаҳкамлигини таъминлашга қаратилган. Аммо эрта турмушга узатилаётган қизлар ва уйланаётган йигитлар албатта шифокор кўригидан ўтишмайди, мободо ирсий касаллик мавжуд бўлса, бу ҳолат уларнинг фарзандларида акс этиши мумкин.\n-Ёш оилалар ажримининг асосий қисми эрта турмуш қуриш билан боғлиқ, — дейди Ўзбекистон Республикаси Вазирлар Маҳкамаси ҳузуридаги “Оила” илмий-амалий маркази Жиззах шаҳар бўлими мутахассиси, Жиззах вилоят Бош Имом хатибининг хотин-қизлар масалалари бўйича маслаҳатчиси Фароғат Сатторова. – Жиззах вилоятида эрта турмушга чиқиш ҳолатлари камайиб бормоқда. 2017 йили айнан шаърий никоҳдан ўтиб, кейин ажрашган ҳолатлар бўлган эди. Аммо бугун марказимиз ота-оналар билан тушунтириб ишларини олиб бормоқда. Тиббий кўрикдан ўтишда ҳам муаммолар мавжуд. Яна мени ҳайрон қолдирган бир нарса, хорижда ишлаб келиб, бир-икки сўм топган ёши катта эркакларга ўзининг 16-17 ёшли қизларини қўрқмай узатишгани. Ёш ва дунёқарашдаги тафовут кўп ҳолатда оиланинг бузилишига олиб келади. Биз нафақат ФХДЁга никоҳдан ўтиш учун ариза топширишга келган қизлар, балки мактаблардаги юқори синф ўқувчилари, вилоятдаги мавжуд коллеж ва лицейларда ўқувчилар, маҳаллаларда қайноналар билан суҳбатлар ўтказиб келаяпмиз. Бу ўз натижасини бермоқда, чунки деярли ҳар бир оилага кириб, эрта турмушнинг асоратларини тушунтириб чиқмоқдамиз. Бундан ташқари, Жиззах шаҳридаги 36 та маҳалладаги Қайноналар кенгашлари билан биргаликда нотинч оилалар, жиноятга мойиллиги бўлган ёшларнинг ота-оналар билан суҳбатлар олиб бормоқдамиз. Ўтган йили ана шу суҳбатлар натижасида қизини эрта турмушга бермоқчи бўлган 3 та оила ўз фикридан қайтди. Ҳозир қизлар таълим олишмоқда.\nЎзбекистон Хотин-қизлар қўмитаси берган маълумотларга кўра, 2017 йилнинг иккинчи ярим йиллигида республикада эрта никоҳ қуриш ҳолати 34 тани ташкил этган бўлса, 2018 йил олти ойида бу рақам биттага камайган. Биргина 2017 йилнинг 5 ойи давомида Қўмита томонидан “Соғлом авлод учун” ҳукуматга қарашли бўлмаган халқаро хайрия фонди билан биргаликда, барча вилоятлардаги маҳаллаларда, корхона ва ташкилотларда, олий ва ўрта таълим муассасаларида ёшларни жалб қилган ҳолда 345 та қишлоқ, 1076 та маҳалла, 7226 та оилаларнинг ижтимоий шароити, ундаги психологик муҳит ва болалар соғлиғи ўрганилган. Тиббий кўрик давомида жами 99459 нафар аҳоли тиббий кўрикдан ўтказилган. Улар билан бир қаторда 1838 маротаба “Қизларни эрта турмушга беришнинг салбий оқибатлари”, “Соғлом турмуш тарзи”, “Репродуктив саломатлик”, “ОИТСга қарши кураш” мавзуларида суҳбатлар уюштирилган. Албатта, ўтказилган тадбирлар ўзининг ижобий натижаларини беради. Лекин шу ўринда савол туғилади: оилаларда соғлом муҳитни мустаҳкамлаш, қизларни эрта турмушга беришнинг олдини олиш мақсадида хотин-қизлар қўмиталари раислари, қишлоқ ва маҳалла фуқаролар йиғинлари фаоллари, диний маърифат ва маънавий-ахлоқий тарбия масалалари бўйича маслаҳатчилари томонидан жойларда олиб борилаётган кенг кўламли ишларга қарамай, нега юқоридаги каби ҳолатлар ҳамон давом этмоқда?\n— Бу ҳолатнинг аксарият сабаблари мактаб ва коллежларда қизларга репродуктив саломатлик, ёшлар учун исталмаган ҳомиладорлик ва концераптив усуллар ҳақида маълумот ва таълим бериш етарли даражада эмаслигидир, — дейди Ўзбекистон Хотин-қизлар қўмитасининг Ёрдамга муҳтож ва оғир ижтимоий аҳволда бўлган хотин- қизлар билан ишлаш бўлими бошлиғи М.Асророва. — Бунда улар ота-оналари ва қизлардан олинган кафолат хатлари билан чекланиши, кўпчилик қизлар кам таъминланган ёки қариндошлари назоратидаги муҳожир оилалар фарзандлари, айрим оилавий ажримлар ҳолатига ҳам эрта турмуш, ёшларнинг оилавий ҳаётга тайёр эмаслиги сабаб бўлмоқда,.\n2018 йил 2 февраль куни Президентимизнинг “Хотин—қизларни қўллаб-қувватлаш ва оила институтини мустаҳкамлаш соҳасидаги фаолиятни тубдан такомиллашириш чора-тадбирлари тўғрисида”ги Фармони чиқди. Унга кўра Хотин-қизларни қўллаб-қувватлаш ва оила институтини мустаҳкамлаш соҳасидаги фаолиятни тубдан такомиллаштириш борасидаги мавжуд камчиликларни бартараф қилиш бўйича чоралар белгиланди. Мазкур Фармонда тилга олинган ташкилотлар томонидан ўзларига юклатилган вазифалар амалга оширилмоқда. Ўйлаймизки, бунинг ижобий натижаси тез кунларда кўзга ташланади.\nПайғамбаримиз (алайҳиссалом): “Илм талаб қилиш ҳар бир мусулмонга фарздир”, деб таъкидлаганлар (Байҳақий ривояти). Зарурий кўникмаларни эгалламай, билим олмай туриб турмушга чиққан қиз аёл, рафиқа, она, уй бекаси, жамиятнинг фаол аъзоси сифатидаги зиммасига юклатилган бир қанча вазифаларини тўкис адо этишга қийналади. Бўлажак она келгусида фарзанд тарбиясига ҳам масъуллигидан келиб чиқадиган бўлсак, ҳар бир қиз бола маълумотга эга бўлиши, маълум бир касбни эгаллаши шарт. Чунки билимсиз, дунёқараши тор она ҳеч қачон ўз фарзандини жамиятни ривожлантиришга ҳисса қўшадиган фуқаро сифатида тарбия эта олмайди.\nСоғлом фарзанд соғлом онадан дунёга келади. Қизларнинг, туғилажак невараларнинг бахтли ва соғлом бўлиши аввало ота-оналар қўлида. Ҳалқимизда “Сўнгги пушаймон, ўзингга душман” деган нақл бор. Минг бора пушаймон қилган билан эса вазият ўзгармайди.\nоилахотин қизлар қўмитасиэрта турмушқиз\nАввалгиси: АЁЛ ЭРКАК ҲАЁТИНИ БАРБОД ЭТАДИ ЁКИ ЮКСАЛТИРАДИ ЁХУД ШЕКИ ХОНЛАРИНИНГ САРОЙИ\nНавбатдаги:ЎЗБЕКИСТОН ОММАВИЙ АХБОРОТ ВОСИТАЛАРИ БАРҚАРОР РИВОЖЛАНИШ МАНФААТЛАРИ ЙЎЛИДАГИ ТАЪЛИМ СОҲАСИДА ҲАМКОР СИФАТИДА


ЁШ МАТЕМАТИКНИ ЖАҲОННИНГ 50 МАМЛАКАТИ ЧОРЛАЙДИ » Bulung‘ur hayoti газетаси\nЁШ МАТЕМАТИКНИ ЖАҲОННИНГ 50 МАМЛАКАТИ ЧОРЛАЙДИ\nGazeta: admin Қўйилган сана: 12-09-2020, 09:50 Рукун: ТАЪЛИМ Кўрилди 0\nБулунғур туманидаги 22-умумтаълим мактабининг 9-синф ўқувчиси Аҳмад ХУРШИДОВ Бутунроссия “Билимлар даври” фан олимпиадасида алгебра фани бўйича билимини намойиш этиб, мутлоқ ғолиб сифатида диплом соҳиби бўлди.\nШу йилнинг апрель ойида Аҳмад алгебра фани бўйича ўтказилган Бутунроссия фан олимпиадасида иштирок этиб, биринчи ўринни эгаллаган эди.Ҳозирда ўқишини давом эттиришни таклиф қилиб АҳмадХуршидовни дунёнинг 50 мамлакати ўзига чорлаяпти.\n-Ҳар бир инсоннинг келажаги ҳақида жонкуярлик қилувчи устози бўлади, - дейди Аҳмаджон. - Мен учун қаттиққўл, доно ва ҳушёр устоз Абдулла Маматқулов бўлади. Ютуғимда мени фан олимпиадаларига бир неча йилдан буён пухта тайёрлаб бораётган устозимнинг ҳиссаси катта. Унинг дарслари мазмунли ва қизиқарли, қизиқарли дарс олган ўқувчида ўқишга қизиқиш ортади. Устоз бизга фақат чуқур билим бериш билан кифояланмайди, шунингдек мусобақаларга ҳам пухта тайёрланишимизга кўмаклашади.\n40 йилдирки Абдулла Маматқулов ёш авлодга математика фанидан сабоқ беради. Унинг мазмундор дарсларидан сабоқ олган кўпгина ўқувчилари математика фани бўйича туман, вилоят, республика ва халқаро миқёсидаги фан олимпиадаларида фаол иштирок этиб, ғолибликни эгаллашиб, совринлар соҳиби бўлишмоқда. Ўқувчиларидан бири Шаҳноза Очилова 2015 йили Зулфия мукофоти совриндори бўлган эди, 2017 йилда эса яна бир ўқувчиси Худоёр Жуманов Москвада математика фанидан ўтказилган олимпиадада олтин медални қўлга киритди.\nОлий тоифали ўқитувчи Абдулла Маматқулов ёш авлодга чуқур билим бериш ва тарбиялашдаги юксак ҳиссаси учун “Ўзбекистон мустақиллигига 25 йил” кўкрак нишони, “Шуҳрат” ордени билан ҳамда “Халқ маорифи аълочиси” унвони билан тақдирланган.\nПўлат ҒАФФОРОВ таржимаси).\nЁШ МАТЕМАТИКЛАР ЎЗ БИЛИМЛАРИНИ ОШИРДИЛАР


Ҳамкорлик ҳужжатлари имзоланди\nС начала работы biznes-daily.uz 10 246 181\nГлавная "БИРЖА" Ҳамкорлик ҳужжатлари имзоланди\nХитой Ўзбекистоннинг энг йирик савдо-иқтисодий ва сармоявий ҳамкорларидан бири бўлиб, ўзаро товар айирбошлаш ҳажми изчил ўсиб бормоқда. Айниқса, саноат, молия, қишлоқ хўжалиги, қурилиш соҳаларидаги алоқалар жадал ривожланмоқда.\nЮртимизда Хитой сармояси иштирокида тузилган 1000 дан зиёд корхона, шу жумладан, юз фоиз ушбу давлат капитали билан ташкил этилган 100 дан ортиқ компания самарали фаолият юритмоқда. Нефть-газ, кимё, фармацевтика, тўқимачилик, транспорт, қурилиш ва телекоммуникация тармоғига оид 73 та Хитой компаниясининг ваколатхоналари бу ерда аккредитациядан ўтган. Айни пайтда ҳамкорлик миқёсини янада кўтариш ҳар икки томон манфаатларига мос келиб, энг асосийси муносабатларни янги йўналишлар асосида кенгайтиришга бўлган ўзаро қизиқиш тобора кучайиб бормоқда.\nМамлакатимиз Савдо-саноат палатаси томонидан ўтказилган Ўзбекистон-Хитой бизнес учрашувида шулар ҳақида сўз юритилди. Унда Хитой Халқ Республикаси халқаро савдога кўмаклашиш қўмитасининг Сиань шаҳридаги кичик қўмитаси раиси Лун Сяохуа бошчилигида ушбу давлатнинг 20 дан ортиқ етакчи компанияси раҳбарлари иштирок этишди.\nБугунги кунда Ўзбекистон Хитой бозорига тўқимачилик товарлари, тайёр ҳамда қайта ишланган озиқ-овқат ва қишлоқ хўжалиги маҳсулотларини етказиб бермоқда. Шунингдек, уларнинг экспорти миқёсини кўпайтиришдан, ушбу давлатнинг замонавий ва юқори технологияли асбоб-ускуналаридан ишлаб чиқаришни модернизациялашда фойдаланишдан манфаатдор. Ўз навбатида, Хитой томони Ўзбекистон маҳсулотларини кўпроқ олиш тарафдори. Энг муҳими, аҳоли истеъмоли учун зарур бўлган қўшилган қийматли маҳсулотларни ишлаб чиқариш бўйича лойиҳаларни биргаликда амалга ошириш юзасидан икки томонда ҳам катта салоҳият мавжуд.\nТадбир давомида Ўзбекистон ва Хитойнинг савдо-иқтисодий ва сармоявий салоҳиятлари намойиш этилди. Чунончи, Сиань шаҳрининг инвестиция, бизнес, инфратузилма, логистика бўйича улкан имконият ва салоҳияти билан таништирилди. Хитойнинг электромеханика, минерал хомашёларни қайта ишлашга мўлжалланган ускуналар, турли насос клапанларини ишлаб чиқаришга ихтисослашган “Чжиэнь” акциядорлик жамияти, сувни саноат усулида тозалаш бўйича лойиҳаларни амалга оширувчи “Аньдэ” Шенсин илмий-технологик компанияси фаолияти ҳақида маълумотлар берилди.\nМеҳмонлар эътиборига эса “Ўзбекозиқовқатхолдинг” холдинг компанияси, “Ўзтўқимачиликсаноат” ҳамда “Ўзчармсаноат” уюшмалари томонидан ушбу соҳаларда амалга оширилаётган лойиҳалар, уларда хорижий инвесторларнинг иштироки учун яратилган шароитлар хусусида маълумот берилди. Хитойлик инвесторлар бир қатор лойиҳалар, масалан, сариёғ, пишлоқ, болалар озиқ-овқатлари, қандолат маҳсулотларини ишлаб чиқариш, мева-сабзавотларни қайта ишлаш бўйича ҳамкорликка таклиф этилди.\nУчрашув якунида Хитой Халқ Республикаси халқаро савдога кўмаклашиш қўмитасининг Сиань шаҳридаги кичик қўмитаси билан Ўзбекистон Савдо-саноат палатаси Тошкент шаҳри ҳудудий бошқармаси, шунингдек, икки томон хусусий секторлари ўртасида савдо алоқаларини йўлга қўйиш, ўзаро маҳсулот етказиб беришни ташкиллаштириш, чунончи, электротехника соҳасида ҳамкорлик қилишга оид ҳужжатлар имзоланди.


13:30 / 04.05.2020\nТошкент шаҳри. Ҳаво ўзгариб туради, куннинг иккинчи ярмида ёмғир ёғади, момақалдироқ бўлиши мумкин. Шамол ғарбдан 5-10 м/с тезликда эсади, 12-17 м/с гача кучайиши мумкин. Ҳарорат кечаси 13-15 даража илиқ, кундузи 22-24 даража иссиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучаяди. Ҳарорат кечаси 10-15 даража илиқ, кундузи 23-28 даража иссиқ бўлади.\nБухоро ва Навоий вилояти. Ҳаво ўзгариб туради, баъзи жойларда ёмғир ёғади, баъзи жойларда кучли бўлиши мумкин, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси 10-15 даража илиқ, кундузи 20-25 даража иссиқ бўлади.\nТошкент, Жиззах, Самарқанд, Сирдарё вилоятлари. Ҳаво ўзгариб туради, баъзи жойларда ёмғир ёғади, баъзи жойларда кучли бўлиши мумкин, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси 10-15 даража илиқ, кундузи 20-25 даража иссиқ бўлади.\nҚашқадарё, Сурхондарё вилоятлари. Ҳаво ўзгариб туради, баъзи жойларда ёмғир ёғади, баъзи жойларда кучли бўлиши мумкин, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси 11-16 даража илиқ, кундузи 20-25 даража иссиқ бўлади.\nАндижон, Наманган, Фарғона вилоятлари. Ҳаво ўзгариб туради, кечга томон баъзи жойларда ёмғир ёғади, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучаяди. Ҳарорат кечаси 12-17 даража илиқ, кундузи 20-25 даража иссиқ бўлади.\nРеспубликанинг тоғли ҳудудлари. Ҳаво ўзгариб туради, вақти-вақти билан ёмғир ёғади, баъзи жойларда кучли бўлади, момақалдироқ бўлиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси 7-12 даража, кундузи 10-15 даража илиқ бўлади.


ҚЎШНИНИНГ ҲАҚИ » Фаровон юрт\nУйимиз бобомлар ҳовлисига туташ бўлгани учун ўртада девор бўлмас, кунларимиз деярли бобомнинг ҳовлисида кечарди. Бобомнинг қўшни ҳовлига чегара қисмида бир тут дарахти бўлиб, ҳар баҳор тут ғуж-ғуж ҳосил қилар, азбаройи мевалари кўплигидан шохлари эгилиб қоларди. Қора тутнинг ширасидан юз-кўзларимиз бўялгани етмагандек, уст-бошимиз ҳам бир аҳволда бўларди. Кийимларим қорага бўялганини кўрган онам жиғибийрон бўлар, мен эса, одатдагидай бобомнинг пинжидан паноҳ топардим. Онамнинг куйиб-пишиб тергашлари эртасигаёқ эсимдан чиқарди.\nТут шохларининг ярмидан кўпи қўшни томорқага эгилган, унинг ҳосилидан қўшни болалар ҳам баҳраманд бўлишар, мен эса болалигимга бориб, “Тут дарахтини бобом экканлар, у фақат бизга тегишли”, дейишдан чарчамасдим. Қўшни қизчалардан сал каттароғи: “Йўқ, бу тутни менинг бобом экканлар”, деб мен билан гап талашарди. Унинг гапларидан хунобим ошар, кечки овқат маҳали бобомнинг тиззаларига ўтириб: “Бобо, тут дарахтини сиз эккансиз-а, Гули опа (қўшни қиз)нинг бобоси экмаган-а?” дея сўраганимда, бобом жавоб ўрнига индамай кулиб қўя қоларди. Бобом айтганидай, тутнинг қўшнимиз тарафга эгилган шохлари уларники, ҳовлимиз томонга эгилган шохларигина бизга тегишли эди. Гарчи дадамдан тутни бобом эккани ҳақида эшитган бўлсам-да, бобомдан жўяли жавоб ололмаганимдан мурғак вужудимда адолат қарор топиши учун норозилик ҳисси тинчлик бермасди...\nЙиллар ўтиб юқори синфга ҳам ўтдим. Тут эса кўклам чоғи ҳар йилгидай ҳосилини кўтаролмай қаддини букар, қўшни болалар ўртасида тутга эгалик ташвиши яна эсларига тушиб қоларди. Ёшим улғайиб, мактаб ва хўжалик ишларига ўралашиб қолганимдан тутнинг олдига бормай қўйганимга ҳам анча йиллар бўлиб қолганди...\nМактабни битирар кезларда дарсдан қайтгач, келгусида қайси касбни танлашим ҳақида бобом билан суҳбатлашиб ўтирганимда, амакимнинг беш яшар ўғилчаси биз ўтирган хонага кирди ва тўрда ўтирган бобомнинг бўйнига осилиб: “Бобо, тутни сиз эккансиз-а, қўшни Раҳимжон тутни менинг бобом эккан деяпти”, деб сўраб қолди. Шунда мен: “Бобо, шу тут кўчатини аслида ким эккан ўзи?” деб сўрайман қизиқишим ортиб. Бобом менинг саволимдан жилмайдилар, шу тобда бобомнинг юзлари ҳар доимгидан ҳам нурли бўлиб кўринди. Бобом: “Тут кўчатини эккан пайтимда, худди сен каби ёш йигит эдим. Йиллар ўтиб ўртага девор тортмоқчи бўлганимизда раҳматлик қўшним билан тутни чопиб ташлашга кўзимиз қиймай, деворнинг дарахт бор жойини очиқ қолдирганмиз. Шуни ёдингда тут, ҳовлига нима эксанг, ўша дарахтнинг қўшни томонга эгилган шохлари ҳамиша қўшниники бўлади. Чунки, бу – қўшнининг ҳақи!” деб жавоб бердилар. Мен шу дамда болалигимда митти юрагимни қийнаган саволга жавоб топган эдим...\nAdmin. Жойлаштирган санаси: 25-03-2020, 15:00\nАсосий сахифа » "Фаровон юрт" газетаси » ҚЎШНИНИНГ ҲАҚИ


Париж маҳкамаси Лола Каримова-Тиллаева даъвосини қондирмади - BBC News O'zbek\nПариж маҳкамаси Лола Каримова-Тиллаева даъвосини қондирмади\nПариж маҳкамаси Ўзбекистон Президенти Ислом Каримовнинг қизи Лола Каримова-Тиллаеванинг Франциядаги Rue89 веб-сайтига қарши даъвосини қондирмаган.\nRue89 мухбири Агустин Скалбертнинг айтишича, маҳкаманинг қарори Интернет нашр адвокатига топширилган, унда даъво аризаси рад этилгани маълум қилинган.\n"Биз бу ишда ғалаба қилдик. Маҳкама бизнинг мақоламизни тўғри ва ҳаққоний деб топди", деди Агустин Скалберт.\nФранциядаги машҳур веб-сайт 2010 йил майида Лола Каримова-Тиллаева ҳақида мақола эълон қилган, мақолада хайрия кечасида қатнашиши учун машҳур актрисага пул берилгани ёзилган, Лола Каримова-Тиллаева "диктаторнинг қизи" деб аталган.\nДаъво томонига кўра, Rue89 Интернет саҳифасининг мақоласида бўҳтон ва ҳақоратли ахборот тарқатилган.\nЛола Каримова-Тиллаева машҳур актрисага пул берганини рад этган ва "диктаторнинг қизи" иборасини ҳақоратли деб топган.\nМаҳкама иши шу йилнинг 19 майида Париждаги Адолат маҳкамасида бўлиб ўтди.\nҲимоя томони бу маҳкама жараёнида Ўзбекистон Президенти Ислом Каримовнинг диктаторлигини исботлашга ҳаракат қилишини айтган, бу мақсадда маҳкамага гувоҳлик бериши учун ўзбекистонлик икки таниқли инсон ҳуқуқлари ҳимоячисини чақирган.\nМаҳкамада "Ўтюраклар клуби" ташкилоти раҳбари Мўътабар Тожибоева, "Марказий Осиёда инсон ҳуқуқлари" ассоциацияси раҳбари Надежда Отаева қатнашганлар.\nМўътабар Тожибоева ўзининг Ўзбекистон қамоқхонасида қийноққа тутилгани ҳақида, Надежда Отаева Ўзбекистон президентининг қизлари фаолияти ҳақида ҳакамлар ҳайъатига кўрсатма берганларини маълум қилганлар.\nФранцуз журналисти Анаэл Верзо хайрия кечасидаги иштироки учун машҳур актрисага йирик миқдорда пул тўланганини исботловчи далилни маҳкамага тақдим этган.\nМаҳкама қарори Лола Каримова-Тиллаева диктаторнинг қизи, деган маънони англатадими, деган саволга Агустин Скалберт, ҳа, дея жавоб беради.\n"Маҳкама биз томондан тақдим этилган гувоҳликларни қабул қилиб, Каримов режими остидаги Ўзбекистон ҳақиқий диктаторлик, деган қарорга келди. Шундай экан, маҳкама қарорига мувофиқ, биз Лола Каримова-Тиллаева диктаторнинг қизи, деб ёзишимиз мумкин", деди Агустин Скалберт.


Ватан ҳимояси – шараф\nСўнгги йилларда мамлакатимизда амалга оширилаётган беқиёс ўзгаришлар, янгиланиш ва бунёдкорлик ишлари бутун жаҳон афкор оммасининг ҳақли эътирофларига сазовор бўлмоқда. Албатта, бундай ютуқлар, муваффақиятлар замирида, ҳеч шубҳасиз, юртимизда ҳукм сураётган тинчлик-осойишталик мужассам.\nТинчлик Аллоҳ таолонинг шундай тотли неъматики, у бўлмаса, одамлардан ҳузур-ҳаловат, хонадонлардан барака, оилалардан қут, жамиятдан меҳр, юртдан маъмурлик, Ер юзидан файз кўтарилади. Дунё рангсиз, жилосиз, нурсиз ва зиёсиз бўлиб қолади.\nБежиз Аллоҳ таоло Қуръони каримда: «Эй имон келтирганлар! Ёппасига итоатга киришингиз ва шайтоннинг изидан эргашмангиз! Албатта, у сизларга аниқ душмандир» (Бақара сураси, 208-оят), деб марҳамат қилмаган.\nМуфассирлар ояти каримадаги “силм” сўзини турлича тафсир қилишган. Ибн Аббос, Мужоҳид ва Товус раҳимаҳумуллоҳ “силм” сўзига “Ислом” деб маъно беришган. Имом Заҳҳок, Абул Олия ва Рабиъ ибн Анас раҳимаҳумаллоҳ “итоат” эканини таъкидлайди. Зеро, “Ислом”нинг маъноларидан бири итоат, бўйсунишдир.\nПайғамбаримиз Муҳаммад соллаллоҳу алайҳи ва саллам тинчлик ва хотиржамлик ҳақида бундай деганлар: “Тинчлик ва хотиржамлик икки улуғ неъматдирки, бундан кўп одамлар бебаҳрадирлар” (Имом Бухорий ривояти).\nБиз ҳар қандай бузғунчиликка, қон тўкилишига, худкушликка, қўпорувчиликка, терроризмга қаршимиз. Унинг мудҳиш жиноятларини қаттиқ қоралаймиз.\nДинимизда нафақат уруш, балки ҳар қандай шаклдаги зўравонлик, фитна-фасод, бузғунчилик, қўпорувчилик, қароқчилик, бегуноҳ кишиларнинг қонини тўкиш, ноҳақ одам ўлдириш қатъиян ман этилади. Қуръони каримда инсонлар тинчини бузган кимсалар ҳақида бундай дейилади: «Уларга: “Ер юзида фасод (бузғунчилик) қилмангиз!” дейилса, улар: “Албатта, биз чин ислоҳчилармиз”, дейдилар. Огоҳ бўлингки, айнан уларнинг ўзлари бузғунчилардир, лекин (буни ўзлари) сезмайдилар» (Бақара сураси, 11–12-оятлар); «(Олдингиздан) кетганида ерда фитна-фасод, экин ва наслни ҳалок қилиш ишлари билан юради. Аллоҳ эса, фасодни (бузғунчиликни) ёқтирмайди» (Бақара сураси, 205-оят).\nМусулмон киши ҳар доим огоҳ ва ҳушёр бўлиши зарур. Айниқса, бугун дунё кўздаги ҳалқаланган бир томчи ёшдек омонат турган пайтда кўзимизни каттароқ очишимиз, ён-атрофимизда бўлаётган воқеа-ҳодисалардан тўғри хулоса чиқариб, ғараз ниятли кишиларнинг тузоғига асло илинмаслигимиз керак.\nЯқинда қўшни давлат – Қозоғистонда содир бўлган воқеаларни кўрдик, кузатдик. Арзимас маиший, ижтимоий сабаб туфайли бутун мамлакат аҳолисининг тинчи бузилди, кўплаб моддий ва маънавий зарарлар, талафотлар кўрилди. Энг ёмони, намойишларда иштирок этган ёшларнинг кўпчилиги нима учун оломонга қўшилганининг фарқига ҳам боришмади. Ҳатто дини бир, тили бир, бир халқ, бир миллат бир-бирига қарши қурол кўтарди. Оқибатини эса барчага аён.\nМуқаддас динимизда мусулмоннинг мусулмонга қарши қурол кўтариши мутлақо мумкин эмас. Абу Ҳурайра розияллоҳу анҳудан ривоят қилинади. Расулуллоҳ соллаллоҳу алайҳи ва саллам бундай огоҳлантирдилар: “Ким бизларга қарши қурол кўтарса, у биз (Ислом аҳли)дан эмас” (Имом Ибн Можа ривояти).\nАллоҳ таоло бандаларни ўзаро тинчликка даъват этиб бундай буюради: «Агар мўминлардан икки тоифа ўзаро урушиб қолсалар, дарҳол улар ўртасини ислоҳ этингиз!..» (Ҳужурот сураси, 9-оят).\nХалқ орасида фитна қўзғатиш, туҳмат ва иғво тарқатиш йўлидаги уринишлар тинчлик ва хотиржамликни издан чиқарувчи ҳодисалардан ҳисобланади. Бундай ҳаракатлар Ислом динининг моҳиятига мутлақо зид экани Бақара сурасининг 191-оятидаги “...Фитна қотилликдан ҳам ашаддийроқдир...”, деган кўрсатмада янада ойдинлашади.\nОгоҳ ва ҳушёр бўлиб яшаш, тинчликни таъминлаш турли кўнгилсизликлар ва хавфу хатарларнинг олдини олишнинг зарурий шартидир. Зеро, ғофиллик ва бепарволик турли нохушликларга замин яратади.\nАллоҳ таоло бандаларига ёппасига тинчликка кириш, бахтли яшаш ва абадий саодатга эришишлари учун зарур бўлган барча йўл-йўриқларни таълим берган. Тинчлик, аввало, ҳар бир кишининг ўзидан бошланади. Зеро, Ислом кўрсатмаларига амал қилган инсон қалбига тинчлик-хотиржамлик ўрнашади. Сўнгра бу оилага кўчади. Оилада тинчлик ва осойишталик ҳукм сурса, у мустаҳкам ҳамда бардавом бўлади. Динимизда оиланинг тинчлиги учун ҳам зарур бўлган барча чора-тадбирлар кўрилган. Оиладаги тинчлик қўни-қўшни, қариндош-уруғ, маҳалла-кўйга, кейин жамиятга, сўнг давлатга ўтади.\nБутун дунёда Исломда кўзланган тинчлик ўрнашса, қалблар таскин топиб, кишилар ўртасида аҳил-иноқлик, меҳр-муҳаббат ришталари мустаҳкамланади. Шунда барча инсонлар тинч-тотув ҳаёт кечиради.\nТинчлик ҳақида кўп гапирилади, маърузалар қилинади. Лекин шу тинчликни таъминлаб бераётган Ватан посбонлари, ҳимоячилари кўп ҳам тилга олинавермайди. Ваҳоланки, Ватан ҳимояси – муқаддас бурч, шарафдир. Ҳадиси шарифда бундай марҳамат қилинган: «Ибн Аббос розияллоҳу анҳумодан ривоят қилинади: “Мен Расулуллоҳ соллаллоҳу алайҳи ва салламнинг: “Икки кўзни дўзах оташи куйдирмайди. Аллоҳ таолодан қўрқиб йиғлаган кўз, Аллоҳнинг йўлида тунлари қўриқчилик қилган кўз”, деганларини эшитдим» (Имом Термизий ривояти).\nДемак, биз ҳар йили 14 январь – Ватан ҳимоячилари куни арафасида ёки шу байрам муносабати билан эмас, балки бугунги таҳликали даврда Ватанимиз сарҳадлари дахлсизлигини таъминлаётган посбонларимизнинг, ҳуқуқ-тартибот идоралари ходимларининг ҳақларига хайрли дуолар қилишимиз, уларга имконият доирасида ҳар доим кўмаклашишимиз шарт.\nҚаерда тинчлик ҳукм сурса, ўша ерда файз-барака, ривожланиш бўлади. Ўша юрт фарзандлари камол топади. Энг асосийси, мўмин-мусулмонлар эмин-эркинликда ибодатларини мукаммал адо этадилар. Аллоҳ асрасин, оиламизда бирор нотинчлик юз берса, кўнглимизга тўй-томоша ҳам, кўнгилхушлик ҳам сиғмайди. Ҳатто бир луқма таомни ҳам хотиржам ютолмаймиз.\nТинчлик ва хотиржамлик бизга ато этилган энг улуғ неъматлардан. Унинг қадрига етиш учун мулоҳаза юритишимиз, шу неъмат кимларга насиб қилгану кимлар ундан бебаҳра қолгани ҳақида тафаккур қилишимиз керак. Хуллас, барча эзгу ишларнинг рўёбга чиқиши учун тинчлик ва осойишталик керак. Шундай экан, нафақат тинчликнинг қадрига етиб, шукронасини ҳам сўзда, ҳам амалда адо этишимиз зарур. Зеро, донишманд халқимиз юрти тинчнинг ўзи тинч, деб бежиз айтмаган.\nАллоҳ таоло юртимизни тинч, посбонларимизни Ўз паноҳида асрасин!\nШу йил 14 январь куни Ўзбекистон мусулмонлари идораси раиси, муфтий Нуриддин домла ҳазратлари жума намозини мўмин-мусулмонлар билан бирга адо этиш ва мавъиза қилиш учун Тошкент шаҳридаги Ҳастимом даҳасида жойлашган "Ҳазрати Имом" жомесига ташриф буюрадилар.\nМуфтий ҳазратларининг жума намозларига ташрифлари ва суҳбатларини сайт ва ижтимоий тармоқларимиз орқали кузатиб боришингиз мумкин.\nСторінка 6 з 545


Ёзувчи Шароф Бошбеков вафот этди\n26.01.2022 16:58 0 1883\nЎзбекистон Давлат мукофотининг лауреати, Ўзбекистонда хизмат кўрсатган маданият ходими Шароф Бошбеков 71 ёшида вафот этди.\n1951 йилда Самарқанд вилояти Булунғур туманининг Ғубир қишлоғида туғилган.\n1969 йилда Тошкент театр ва рассомчилик институти (ҳозирги Санъат институти)ни тугатиб, талай йиллар Муқимий номидаги мусиқали драма театрида актёр бўлиб ишлаган.\nЁзувчилик ижодини 1980 йилда «Тақдир эшиги» номли комедия билан бошлаган. Кейин «Тикансиз типратиканлар», «Эски шаҳар гаврошлари», «Тушов узган тулпорлар», «Эшик қоққан ким бўлди?», «Мусиқа сайёраси», «Темир хотин», «Тентак фаришталар» ва бошқа пьесалари дунёга келган.\nКўп қисмли «Чархпалак»телесериали муаллифи. «Маъриф ва Шариф», «Тилла бола», «Масхарабоз», «Юзсиз», «Дока рўмол қуриши», «Ўйин» каби ўнга яқин бадиий фильмларнинг сценарий муаллифи саналади. Шунингдек, драматик асарларидан иборат «Эшик қоққан ким бўлди?» номли китоби чоп этилган.\n«Xabar.uz» жамоаси марҳумнинг яқинлари ва оиласига ҳамдардлик билдиради.\nтаъзия Шароф Бошбеков\nСиёсат 15/05, 21:12\nҲодиса 09/05, 19:01\nБекобод тумани бош имом-хатиби вафот этди\nХориж 04/05, 12:24\nСобиқ иттифоқни парчалашда қатнашган Беларус раҳбари вафот этди\n#Ўзбекистон - 2791\n#Украина - 791\n#Тошкент - 1732\n#АҚШ - 2800\n#об-ҳаво - 1181\n#Шавкат Мирзиёев - 2921\n#Россия - 2114\n#Қирғизистон - 349\n#Фарғона - 534\n#Андижон - 667\n#Президент - 1147